open-index/open-wikipedia-markdown huggingface dataset:
企鵝

澳洲之南曰南極，冰不泮者，一歲之中，四之三也。有鳥集於其上，足不可騁鶩於陸，羽不可上下於天，素腹墨背，謂之**企鵝**。企鵝，小弱鳥也，徙是洲，以避鷙鳥猛獸。

企鵝之俗，一雄一雌相忠，以共育其幼。始，雌有身，期月不食。不食，然後卵出也。雌鳥遂疲，置卵冰上。冰寒凍，卵不能久，雄鳥亟收腹下，腹有囊，遂孵之。是時也，雌鳥飢，別雄鳥入於海。海之遠，數百里也，雌鳥相踵貫行以至。企鵝不善走，冰滑屢蹶，遂搶地，因以腹行，狀滑稽。然其入海，雖魚蝦不能過之，以是常食魚。

當時是，雄鳥留聚於南極之野。南極之野有大風，凍甚。雄鳥寒，乃相率圍數匝，皆出其背以當風。閱兩月，卵破，雛嗷嗷焉，矯首啼其父，雄鳥乃吐涎食之。無何雌鳥亦返，代雄者哺。

雛鵝之幼弱，常從其父母；稍長，亦圍聚，相擁以羽，相啄以喙，若童子之逐戲，好亂行，雖父母常難羈之。居數月，幼鵝益壯，乃換其羽，是為成鵝，亦如父母徙，涉數百里，及冰之涯岸。首見海，奇其瀚澹，不敢入者三日夜。久之，一鵝鼓勇先入，眾乃隨之，終歸於海也。

分類:今顎類
教師

韓愈《師說》曰：「**師**者，所以傳道、受業、解惑也。」此言揭師道之本，然古今學制不同，師之職分，亦隨世而遷。降及近世，東西學術交通，學府之制大備。今之所謂小學者，雖猶古之蒙學，而所以施教者，則兼採中西之法，務使人人能讀書識字，稍知義理，此「有教無類」之旨，於今益彰。

至於大學，則分科治學，專門日精，所謂「本科」「碩士」「博士」，層級井然，蓋取其才之所長，以效於百工眾業。學者入大學之門，如入百工之肆，各習其技，以求自立於世。此與古之大學，雖旨趣稍異，然其選材之精、拔萃之嚴，亦「擇人而授」之遺意。然則，今大學之師，授業者多，傳道者鮮。學者出校，或有專技而德不修，識廣而道不明者，此則當世之所憂也。
## 據
分類:教育
螞蟻

**螞蟻**，蜂之疏屬也。蜂絕翅，其狀類螞蟻，細角而沉腹，闊首而約腰。蜂以蜜遺人，螞蟻亦常不為人害，多棲於草木之間，伏隱其窟，人遇之不驚。
分類:昆蟲綱
鱷

**鱷魚**，獸也，屬爬行類。伏於大澤，飲濁水，吐腥臭，欺百物，雖虎蛇亦慎近之。然方其幼弱，破卵而出遊，長不盈尺。有魚適過其窟，見而食之。或有鸛俯喙於水中，觀其小，銜而吞之也。幼則困於魚鸛，長則囓牛鹿之頸而噉之，非澤中之猛物哉？
顏杲卿

**顏杲卿**，瑯邪臨沂人。世仕江左。五代祖之推，北齊黃門侍郎、修文館學士。齊亡入周，始家關內，遂為長安人焉。曾伯祖師古，貞觀中秘書監，自有傳。曾祖勤禮，崇文館學士。祖甫，曹王侍讀。父元孫，垂拱初登進士第，考功員外郎劉奇榜其詞策，文瑰俊拔，多士聳觀。歷官長安尉、太子舍人、亳州刺史卒。

杲卿以廕受官，性剛直，有吏幹。開元中，為魏州錄事參軍，振舉綱目，政稱第一。天寶十四載，攝常山太守。時安祿山為河北、河東采訪使，常山在其部內。其年十一月，祿山舉范陽之兵詣闕。十二月十二日，陷洛陽。杲卿忠誠感發，懼賊遂寇潼關，即危宗社。時從弟真卿為平原太守，初聞祿山逆謀，陰養死士，招懷豪右，為拒賊之計。至是遣使告杲卿，相與起義兵，掎角斷賊歸路，以紓西寇之勢。杲卿乃與長史袁履謙、前真定令賈深、前內丘丞張通幽等，謀開土門以背之。時祿山遣蔣欽湊、高邈率眾五千守土門。杲卿欲誅欽湊，開土門之路。時欽湊軍隸常山郡，屬欽湊遣高邈往幽州未還，杲卿遣吏召欽湊至郡計事。是月二十二日夜，欽湊至，舍之於傳舍。會飲既醉，令袁履謙與參軍馮虔、縣尉李棲默、手力翟萬德等殺欽湊。中夜，履謙以欽湊首見杲卿，相與垂泣，喜事交濟也。是夜，稾城尉崔安石報高邈還至蒲城，即令馮虔、翟萬德與安石往圖之。詰朝，高邈之騎從數人至稾城驛，安石皆殺之。俄而邈至，安石紿之曰：「太守備酒樂於傳舍。」邈方據廳下馬，馮虔等擒而縶之。是日，賊將何千年自東都來趙郡，馮虔、萬德伏兵於醴泉驛，千年至，又擒之。即日縛二賊將還郡。杲卿遣子安平尉泉明及賈深、張通幽、翟萬德，函欽湊之首，械二賊，送於長安。

至太原，節度使王承業留泉明、賈深等，寢杲卿之表。承業自上表獻之，以為己功。玄宗不之知，擢拜承業大將軍，牙官獲賞者百數。玄宗尋知杲卿之功，乃加衛尉卿、兼御史大夫，以袁履謙為常山太守，賈深為司馬。

杲卿既斬賊將，收兵練卒，乃檄告河北郡縣，言朝廷以榮王為河北兵馬大元帥，哥舒翰為副，統眾三十萬，即出土門。郡縣聞之，皆殺賊守將，遠近響應，時十五郡皆為國家所守。時安祿山遣使傳李憕、盧奕之首徇河北。至平原，真卿殺賊使，收藏憕等首。清池尉賈載亦斬偽署景城守劉玄道，傳首於平原。饒陽郡守盧全誠亦據郡舉兵，會於真卿。時常山、平原二郡兵威大振。祿山方自率眾而西，已至陜，聞河北有變而還，乃命史思明、蔡希德率眾渡河。

十五年正月，思明攻常山郡。城中兵少，眾寡不敵，禦備皆竭。其月八日，城陷，杲卿、履謙為賊所執，送於東都。思明既陷常山，遂攻諸郡，鄴、廣平、鉅鹿、趙郡、上谷、博陵、文安、魏郡、信都，復為賊守。祿山見杲卿，面責之曰：「汝昨自范陽戶曹，我奏為判官，遂得光祿、太常二丞，便用汝攝常山太守，負汝何事而背我耶？」杲卿瞋目而報曰：「我世為唐臣，常守忠義，縱受汝奏署，復合從汝反乎！且汝本營州一牧羊羯奴耳，叨竊恩寵，致身及此，天子負汝何事而汝反耶？」祿山怒甚，令縛於中橋南頭從西第二柱，節解之，比至氣絕，大罵不息。

是日杲卿幼子誕、侄詡及袁履謙，皆被先截手足，何千年弟在傍，含血噴其面，因加割臠，路人見之流涕。其年二月，李光弼、郭子儀之師自土門東下，復收常山郡。杲卿、履謙等妻女數百人，繫之獄中，光弼破械出之，令行喪服，給遣周厚。

至德二年冬，廣平王收復兩京，史思明以河朔歸國。時真卿為蒲州刺史，乃令泉明於河北求訪血屬。杲卿妹先適故榆次令張景儋，妹女流落賊中，泉明一女亦落賊中，俱索購錢三萬。泉明悉索所費，購姑女而還，比復納購，己女遂失。而袁履謙已下，父之將吏妻子奴隸三百餘人，轉徙賊中，窮窘無告。泉明悉以歸蒲州，真卿贍給久之，隨其所詣而資送之。泉明求其父屍於東都，得其行刑者，言杲卿被害時，先斷一足，與履謙同坎瘞之。及發瘞得屍，果無一足，即日與履謙之屍，各為一柩，扶護還長安。初，履謙妻疑夫柩殮衣儉薄，發棺視之，一與杲卿等，履謙妻號踴感嘆，待之如父。泉明之志行仁義如此。

乾元元年五月，詔曰：「故衛尉卿、兼御史中丞、恆州刺史顏杲卿，任彼專城，志梟狂虜，艱難之際，忠義在心。憤群兇而慷慨，臨大節而奮發，遂擒元惡，成此茂勛。屬胡虜憑陵，流毒方熾，孤城力屈，見陷寇仇，身歿名存，實彰忠烈。夫仁者有勇，驗之於臨難；臣之報國，義存於捐軀。嘉其死節之誠，未備飾終之禮，可贈太子太保。」
葛雲飛

**葛雲飛**，字雨田，浙江山陰人。道光三年武進士，授守備，隸浙江水師。勤於緝捕，常微服巡洋，屢獲劇盜，有名。洊擢瑞安協副將。十一年，署定海鎮總兵，尋實授。以父憂歸。

二十年，英兵犯定海，總兵張朝發戰敗失守，巡撫烏爾恭額、提督祝廷彪強起雲飛墨絰從軍，總督鄧廷楨亦薦其可倚，署定海鎮。雲飛議先守後戰，扼招寶、金雞兩山，列砲江岸，築土城，集失伍舊兵訓練，軍氣始振。英人安突得出測量形勢，以計擒之，敵始有戒心。雲飛乘機圖恢復，未果。二十一年，廣東議款，以香港易定海，欽差大臣伊里布令雲飛率所部渡海收地，然後釋俘，以二鎮帥偕往。二鎮者，壽春鎮王錫朋、處州鎮鄭國鴻也。既而裕謙代伊里布，改議戰守，雲飛以定海三面皆山，前臨海無蔽，請於道頭築土城，竹山、曉峰嶺增砲台，而道頭南五奎山、吉祥門、毛港悉置防為犄角。裕謙以費鉅未盡許，則請借三年廉俸興築，益忤裕謙。尋至定海，見雲飛青布帕首、短衣草履，奔走烈日中；又聞其巡洋捕盜傷臂，奪盜刃刺之，始服其忠勇。迨英兵復來犯，砲擊敵艦於竹山門、東港浦，迭卻之，加提督銜。於是雲飛屯道頭土城，錫朋、國鴻分防曉峰、竹山。雲飛獨當敵衝，敵連檣進突，登五奎山，砲擊紅衣夷目，乃退。次日，敵蔽山後發砲仰擊，亦隔山應之。夜，敵乘霧至，直逼土城，砲中載藥敵船，轟殲甚眾。越日，乃肉搏來奪曉峰嶺，分攻竹山門，錫朋、國鴻皆戰歿，縣城遂陷。敵萃攻土城，雲飛知不可為，出敕印付營弁，率親兵二百，持刀步入敵中，轉鬥二里許，格殺無算。至竹山麓，頭面右手被斫，猶血戰，身受四十餘創，砲洞胸背，植立崖石而死。定海義勇徐保夜負其屍，浮舟渡海。是役連戰六晝夜，斃敵千餘，卒以眾寡不敵，三鎮同殉。事聞，宣宗揮淚下詔，賜金治喪，卹典依提督例，予騎都尉兼一云騎尉世職，諡壯節。賜兩子文武舉人，以簡襲世職，官至甘肅階州知州；以敦官守備。
瓦

埏泥造**瓦**，堀地二尺餘，擇取無沙粘土而為之。百里之內，必產合用土色，供人居室之用。凡民居瓦形皆四合分片。先以圓桶為模骨，外畫四條界。調踐熟泥，疊成高長方條。然後用鐵線弦弓，線上空三分，以尺限定，向泥不平戛一片，似揭紙而起，周包圓桶之上。待其稍幹脫模而出，自然裂為四片。凡瓦大小，苦無定式，大者縱橫八、九寸，小者縮十之三。室宇合溝中，則必需其大者，名曰溝瓦，能承受淫雨不溢漏也。

凡坯既成，乾燥之後，則推積窯中，燃薪舉火，或一晝夜，或二晝夜，視窑中多少為熄火久暫。澆水轉鏽，與造磚同法。其垂於簷端者有滴水，下於脊沿者有雲瓦，瓦掩覆脊者有抱同，鎮脊兩頭者有鳥獸諸形象，皆人工逐一做成。載於窯內，受水火而成器則一也。

若皇家宮殿所用。大異於是。其制為琉璃瓦者，或為板片，或為宛筒，以圓竹與斫木為模，逐片成造。其土必取于太平府（舟運三千里方達京師，參沙之偽、雇役擄舡之憂，害不可極，即承天皇陵亦取於此。無人議正）。造成，先裝入琉璃窯內，每柴五千斤燒瓦百片。取出，成色，以無名異、棕櫚毛等煎汁塗染成綠黛；赭石、松香、蒲草等塗染成黃。再入別窯，減殺薪火，逼成琉璃寶色。外省親王殿與仙佛宮觀間亦為之，但色料各有譬合，採取不必盡同。民居則有禁也。

分類:建築
琦善

**琦善**，字靜庵，博爾濟吉特氏，滿洲正黃旗人。父成德，熱河都統，以先世格得理爾率屬歸附，世襲一等侯爵。

琦善由廕生授刑部員外郎，累遷通政司副使。嘉慶十九年，出為河南按察使，歷江寧、河南布政使。二十四年，擢河南巡撫。河決馬營壩，偕尚書吳璥督工，甫塞而儀封南岸又決，奪職，予主事銜留工。尋授河南按察使，調山東。道光元年，就擢巡撫。父憂，奪情任事，襲侯爵。捕治臨清教匪馬進忠，又籌濟高家堰工費八十萬。五年，京察，詔嘉其明幹有為，能任勞怨，加總督銜。尋擢兩江總督，兼署漕運總督。時高堰屢決，淤運阻漕。琦善請用盤運法，並暫行海運，如議行。七年，議啟王家營舊減壩，大濬正河，尋以減壩堵合，黃水倒漾，复閉禦黃壩，漕船倒塘灌放，詔斥失機，議革職，寬之，降授內閣學士。尋复授山東巡撫。九年，擢四川總督。十一年，調直隸。十六年，協辦大學士。十八年，拜文淵閣大學士，仍留總督任。

琦善久膺疆寄，為清宣宗所倚任。二十年，海疆事急，駐天津籌辦防務。八月，英兵船至海口，投書乞通商，訴林則徐、鄧廷楨等燒煙啟釁。琦善招宴英領事義律及兵官，許以代奏。遂入覲面陳，授欽差大臣，赴廣東查辦。諭沿海疆吏但防要隘，遇英船毋開砲，義律乃率船回粵。尋罷則徐、廷楨，命琦善署兩廣總督兼粵海關監督。密疏臚陳粵事，略曰：「林則徐示令繳煙，許以賞犒，洋人頗存奢望。迨後每煙一箱，僅給茶葉五斤，所得不及本銀百分之一；又勒具'再販船貨入官、人即正法'甘結，迄未遵依，此釁所由起也。當義律具禀繳煙，距撤退買辦五日，非出情原。時義律僅止孤身，設有黨援，未必降心俯首。英吉利國王無給林則徐文書之事，惟呂宋國王曾有來文，或因此誤傳。林則徐稱定海陰濕，洋人病死甚多。諮查洋人米穀牲畜尚充，疫癘病斃者多水手舵工，頭目死者不過數人。從前外洋來信，祗言貿易。自林則徐欲悉外情，多方購求漁利之人，造作播傳，真偽互見，此時紛紛查探，適墮術中。林則徐奏各國憤英人阻其貿易，美利堅、法蘭西將遣船來與理論。訪聞各國曾有此說，然迄未見兵船來粵。前有美國二船，乘英人不備，進口，至今未敢駛出。畏葸如斯，縱力足頡頏，恐未肯傷其同類。虎門燒煙時，洋人觀者撰文數千言紀事，事誠有之，語多含譏刺，非心服。林則徐稱具結之後，查驗他國來船，絕無鴉片。如指上年而言，事屬以往，船貨無憑；若指本年而言，來船尚未進口，不能知其有，亦安能信其無？」並言將軍阿精阿請團練水勇，及林則徐請鼓勵員弁，俟事定再議。疏入，報聞，則徐以是獲罪。

時廣東撤水師歸營，猝被敵轟擊，掠去米艇兵丁，巡撫怡良以聞。琦善又陳：「英人回粵，詞氣傲慢，義律託疾將回國，且兵船日增。」得旨，仍暫停貿易，一面與議，一面籌防。義律堅持索還煙價，並增廈門、福州通商，嚴旨拒不許。十二月，義律見防禦漸撤，數遣挑戰，琦善諭止之。義律曰：「戰後再議，未為遲也。」乃犯虎門外沙角、大角兩砲台，副將陳連升力戰死之，遂陷。提督關天培守靖遠砲台，總兵李廷鈺守威遠砲台，並請援，琦善不敢明發兵，夜遣二百人往。二十一年正月，事聞，上震怒，下琦善嚴議，命御前大臣貝子奕山為靖逆將軍，戶部尚書隆文、湖南提督楊芳副之，率師赴粵協剿。

義律數索香港，志在必得，琦善當事急，佯許之而不敢上聞。至是，義律獻出所踞砲台，並原繳還定海以易香港全島，別議通商章程。琦善親與相見蓮花城定議，往返傳語，由差遣之鮑鵬將事，同城將軍、巡撫皆不預知。及英人佔踞香港，出示安民，巡撫怡良奏聞，琦善方疏陳：「地勢無可扼，軍械無可恃，兵力不固，民情不堅，如與交鋒，實無把握，不如暫事羈縻。」上益怒，詔斥琦善擅予香港，擅許通商之罪，褫職逮治，籍沒家產。英兵遂奪虎門靖遠砲台，提督關天培死之。

奕山等至，戰復不利，廣州危急，許以煙價六百萬兩，圍始解，而福建、浙江復被擾。琦善逮京，讞論大辟，尋釋之，命赴浙江軍營效力，未至，改發軍台。二十二年，浙師复敗，吳淞不守，英兵遂入江，江寧戒嚴，於是耆英、伊里布等定和議，海內莫不以罷戰言和歸咎於琦善為作俑之始矣。是年秋，予四等侍衛，充葉爾羌幫辦大臣。

二十三年，以三品頂戴授熱河都統。御史陳慶鏞疏論僨事諸臣罪狀，上重違清議，再褫琦善職，意仍鄉用，未幾，予三等侍衛，充駐藏大臣。二十六年，授四川總督。二十八年，詔嘉其治蜀於吏治營伍實心整頓，复頭品頂戴。尋協辦大學士，留總督任。以平瞻對野番功被議敘。二十九年，調陝甘總督，兼署青海辦事大臣，剿雍沙番及黑城撒拉回匪。既而言官劾其妄殺，命都統薩迎阿往按，革職逮問。

咸豐二年，定讞發吉林效力贖罪，尋釋回。時粵匪已犯湖南，勢日熾，屢易帥皆不能制。起琦善署河南巡撫，駐防楚、豫界上。以捐餉加都統銜，授欽差大臣，專辦防務。湖北省城失守，觀望不能救。三年春，賊遂連陷安徽、江寧省城，分擾鎮江、揚州，命琦善偕直隸提督陳金​​綬防江北。三月，連敗賊於浦口雷塘，進剿揚州，分屯寶塔山、司徒廟，五戰皆捷。秋，破浦口援賊，合圍揚州。十二月，賊突圍出竄瓜洲，以收復揚州入告，詔斥勇潰縱賊，責令進剿瓜洲、儀徵，儀徵克復。四年夏，連戰金川、瓜洲、三汊河，屢奏斬獲。自琦善與向榮分主大江南北軍事，攻戰年餘，鎮江、瓜洲迄未克復，無得力水師，不能扼賊，琦善雖議增水師，亦未果。是年秋，卒於軍，贈太子太保、協辦大學士，依總督例賜卹，諡文勤。
磚

凡埏泥造**磚**，亦堀地驗辨土色，或藍、或白、或紅、或黃（閩廣多紅泥。藍者名善泥，江浙居多），皆以粘而不散、粉而不沙者為上。汲水滋土，人逐數牛錯趾，踏成稠泥，然後填滿木匡之中，鐵線弓戛平其面，而成坯形。

凡郡邑城雉、民居垣牆所用者，有眠磚、側磚兩色。眠磚方長條。砌城郭與民人饒富家，不惜工費，直疊而上。民居筭計者，則一眠之上，施側磚一路，填土礫其中以實之，蓋省嗇之義也。凡牆磚而外，甃地者曰方墁磚；榱桷上用以承瓦者，曰楻板磚；圓鞠小橋樑與圭門與窀穸墓穴者，曰刀磚，又曰鞠磚。凡刀磚削狹一偏面，相靠擠緊，上砌成圓，車馬踐壓，不能損陷。造方墁磚，泥入方匡中，平板蓋面，兩人足立其上，研轉而堅固之，燒成效用。石工磨斫四沿，然後甃地。刀磚之直視牆磚稍溢一分，楻板磚則積十以牆磚之一，方墁磚則一以敵牆磚之十也。

凡磚成坯之後，裝入窯中，所裝百鈞則火力一晝夜，二百鈞則倍時而足。凡燒磚有柴薪窯，有煤炭窯。用薪者出火成青黑色，用煤者出火成白色。凡柴薪窯，巔上偏側鑿三孔以出煙，火足止薪之候，泥固塞其孔，然後使水轉鏽。凡火候少一兩，則鏽色不光。少三兩，則名嫩火磚，本色雜現，他日經霜冒雪，則立成解散，仍還土質。火候多一兩，則磚面有裂紋。多三兩，則磚形縮小拆裂，屈曲不伸，擊之如碎鐵然，不適於用。巧用者以之埋藏土內為牆腳，則亦有磚之用也。凡觀火候，從窯門透視內壁。土受火精，形神搖盪，若金銀熔化之極然。陶長辨之。

凡轉鏽之法，窯顛作一平田樣，四圍稍弦起，灌水其上。磚瓦百釣，用水四十石。水神透入土膜之下，與火意相感而成。水火既濟，其質千秋矣。若煤炭窯視柴窯深欲倍之，其上圓鞠漸小，並不封頂。其內以煤造成尺五徑闊餅，每煤一層，隔磚一層，葦薪墊地發火。

若皇居所用磚，其大者廠在臨清，工部分司主之。初名色有副磚、券磚、平身磚、望板磚、斧刃磚、方磚之類。後革去半。運至京師，每漕舫搭四十塊，民舟半之。又細料方磚以甃正殿者，則由蘇州造解。其琉璃磚。色料已載瓦款。取薪台基廠。燒由黑窯雲。

分類:建築
舞

**舞**，演藝之術也。《詩序》曰：「詠歌之不足，不知手之舞之，足之蹈之。」樂心內發，感物而動，不覺手足自運，動之有節。此舞之所由起也。

分類:娛樂
楊邠

**楊邠**，魏州冠氏人也。少為州掌籍吏，租庸使孔謙領度支，補邠勾押官，歷孟、華、鄆三州糧料院使。事後漢高祖為右都押衙，高祖即位，拜樞密使。

邠出於小吏，不喜文士，與蘇逢吉等內相排忌。逢吉諷李濤上疏罷邠與周太祖樞密使，邠泣訴李太后前，太后怒，罷濤相，加邠中書侍郎兼吏部尚書、同平章事。是時，逢吉、禹珪頗以私賄除吏，多繆。邠為相，事無大小，必先示邠，邠以為可，乃入白，而深革逢吉所為，凡門蔭出身，諸司補吏者，一切罷之。

邠雖長於吏事，而不知大體，以謂為國家者，帑廩實，甲兵完而已，禮樂文物皆虛器也。以故秉大政而務苛細，凡前資官不得居外，而天下行旅，皆給過所然後得行。旬日之間，人情大擾，邠度不可行而止。

邠常與王章論事帝前，帝曰：「事行之後，勿使有言也！」邠遽曰：「陛下但禁聲，有臣在。」聞者為之戰慄。李太后弟業求為宣徽使，帝與太后私以問邠，邠止以為不可。帝欲立所愛耿夫人為后，邠又以為不可；夫人死，將以后禮葬之，邠又以為不可。由是隱帝大怒，而左右乘間構之，與史弘肇等同日見殺。

邠為人頗儉靜，四方之賂雖不却，然往往以獻於帝。居家謝絕賓客，晚節稍通縉紳，延客門下。知史傳有用，乃課吏傳寫。未幾，及於禍。周太祖即位，追封弘農王。
比特幣

**比特**幣，英文本字Bitcoin，或曰BTC，去中心化之加密貨幣者也，開源、區塊為基者也，中本聰創於二零零八年十月三十日撰文，二零零九年一月三日，創世區塊建成。

比特通寶乃薩爾瓦多、古巴、中非之法幣，且於天下流動，惟華夏數地禁之。
蘇逢吉

**蘇逢吉**，長安人也。後漢高祖鎮河東，父悅為高祖從事，逢吉常代悅作奏記，悅乃言之高祖。高祖召見逢吉，精神爽秀，憐之，乃以為節度判官。

高祖性素剛嚴，賓佐稀得請見，逢吉獨入，終日侍立高祖書閤中。兩使文簿盈積，莫敢通，逢吉輒取內之懷中，伺高祖色可犯時以進之，高祖多以為可，以故甚愛之。然逢吉為人貪詐無行，喜為殺戮。高祖嘗以生日遣逢吉疏理獄囚以祈福，謂之「靜獄」。逢吉入獄中閱囚，無輕重曲直悉殺之，以報曰：「獄靜矣。」

高祖建號，拜逢吉中書侍郎、同中書門下平章事。是時，制度草創，朝廷大事皆出逢吉，逢吉以為己任。然素不學問，隨事裁決，出其意見，是故漢世尤無法度，而不施德政，民莫有所稱焉。

高祖既定京師，逢吉與蘇禹珪同在中書，除吏多違舊制。逢吉尤納貨賂，市權鬻官，謗者讙譁。然高祖方倚信二人，故莫敢有告者。鳳翔李永吉初朝京師，逢吉以永吉故秦王從曮子，家世王侯，當有奇貨，使人告永吉，許以一州，而求其先王玉帶，永吉以無為解，逢吉乃使人市一玉帶，直數千緡，責永吉償之；前客省使王筠自晉末使楚，至是還，逢吉意筠得楚王重賂，遣人求之，許以一州，筠怏怏，以其橐裝之半獻之。而皆不得州。

晉相李崧從契丹以北，高祖入京師，以崧第賜逢吉，而崧別有田宅在西京，逢吉遂皆取之。崧自北還，因以宅券獻逢吉，逢吉不悅，而崧子弟數出怨言。其後，逢吉乃誘人告崧與弟嶼、嶬等，下獄，崧款自誣伏：「與家僮二十人，謀因高祖山陵為亂。」獄上中書，逢吉改「二十人」為「五十人」，遂族崧家。

是時，天下多盜，逢吉自草詔書下州縣，凡盜所居本家及鄰保皆族誅。或謂逢吉曰：「為盜族誅，已非王法，況鄰保乎！」逢吉恡以為是，不得已，但去族誅而已。於是鄆州捕賊使者張令柔盡殺平陰縣十七村民數百人。衞州刺史葉仁魯聞部有盜，自帥兵捕之。時村民十數共逐盜，入于山中，盜皆散走。仁魯從後至，見民捕盜者，以為賊，悉擒之，斷其脚筋，暴之山麓，宛轉號呼，累日而死。聞者不勝其冤，而逢吉以仁魯為能，由是天下因盜殺人滋濫。

逢吉已貴，益為豪侈，謂中書堂食為不可食，乃命家廚進羞，日極珍善。繼母死，不服喪。妻武氏卒，諷百官及州鎮皆輸綾絹為喪服。武氏未期，除其諸子為官。有庶兄自外來，未白逢吉而見其諸子，逢吉怒，託以它事告於高祖，杖殺之。

逢吉嘗從高祖征鄴，數使酒辱周太祖於軍中，太祖恨之。其後隱帝立，逢吉素善李濤，諷濤請罷太祖與楊邠樞密。李太后怒濤離間大臣，罷濤相，以楊邠兼平章事，事悉關決。逢吉、禹珪由是備位而已。乾祐二年，加拜司空。

周太祖鎮鄴，不落樞密使，逢吉以謂樞密之任，方鎮帶之非便，與史弘肇爭，於是卒如弘肇議。弘肇怨逢吉異己，已而會王章第，使酒坐中，弘肇怒甚。逢吉謀求出鎮以避之，既而中輟，人問其故，逢吉曰：「苟捨此而去，史公一處分，吾虀粉矣！」

是時，後漢隱帝少年，小人在側。弘肇等威制人主，帝與左右李業、郭允明等皆患之。逢吉每見業等，以言激之，業等卒殺弘肇，即以逢吉權知樞密院。方命草麻，聞周太祖起兵，乃止。逢吉夜宿金祥殿東閣，謂司天夏官正王處訥曰：「昨夕未瞑，已見李崧在側，生人接死者，無吉事也。」周太祖至北郊，官軍敗于劉子陂。逢吉宿七里，夜與同舍酣飲，索刀將自殺，為左右所止。明日與隱帝走趙村，自殺於民舍。周太祖定京師，梟其首，適當李崧被刑之所。廣順初，賜其子西京莊并宅一區。
郭允明

**郭允明**，少為後漢高祖廝養，高祖愛之，以為翰林茶酒使。隱帝尤狎愛之，允明益驕橫無顧避，大臣不能禁。

允明使荊南高保融，車服導從如節度使，保融待之甚厚。允明乃陰使人步測其城池高下，若為攻取之計者，以動之。荊人皆恐，保融厚賂以遣之。遷飛龍使。

已而李業與允明謀殺楊邠等，是日無雲而昏，霧雨如泣，日中，載邠等十餘尸暴之市中。允明手殺邠等諸子於朝堂西廡，王章壻張貽肅血流逆注。隱帝敗于北郊，還至封丘門，不得入，帝走趙村，允明從後追之，弒帝于民舍，乃自殺。
滿桂

**滿桂**，蒙古人，幼入中國，家宣府。稍長，便騎射。每從征，多斬馘。軍令，獲敵首一，予一官，否則賚白金五十。桂屢得金，不受職。年及壯，始為總旗。又十余年為百戶。後屢遷潮河川守備。楊鎬四路師敗，薦小將知兵者數人，首及桂。移守黃土嶺。為總督王象乾所知，進石塘路遊擊、喜峰口參將。

天啟二年，大學士孫承宗行邊，桂入謁。壯其貌，與談兵事，大奇之。及出鎮山海，即擢副總兵，領中軍事。承宗幕下，文武輻輳，獨用桂。桂椎魯甚，然忠勇絕倫，不好聲色，與士卒同甘苦。

明年，承宗議出關修復寧遠。問誰可守者。馬世龍薦孫諫及李承先，承宗皆不許。袁崇煥、茅元儀進曰：「滿桂可。但為公中軍，不敢請耳。」承宗曰：「既可，安問中軍。」呼桂語之，慨然請行。世龍猶疑其不可，承宗不聽。即日置酒，親為之餞。桂至寧遠，與崇煥協心城築，屹然成重鎮。語具《崇煥傳》中。

時蒙古部落駐牧寧遠東鄙，遼民來歸者悉遭劫掠，承宗患之。四年二月，遣桂及總兵尤世祿襲之大淩河。諸部號泣西竄，東鄙以寧。拱兔、炒花、宰賽諸部陽受款而陰懷反側。桂善操縱，諸部鹹服，歲省撫賞銀不貲。初，城中郭外，一望丘墟。至是軍民五萬余家，屯種遠至五十里。承宗上其功。詔擢都督僉事，加銜總兵。承宗乃令典後部，與前部趙率教相掎角。督餉郎中楊呈秀侵克軍糧，副將徐漣激之變，圍崇煥署。憚桂家卒勇猛，不敢犯，結隊東走。桂與崇煥追斬首惡，撫余眾而還。

六年正月，清軍以數萬騎來攻，遠邇大震，桂與袁崇煥死守。始攻西南城隅，發西洋紅夷炮，傷攻者甚眾。明日轉攻南城，用火器拒卻之，圍解。帝大喜，擢都督同知，實授總兵官。再論功，加右都督，蔭副千戶，世襲。桂疏謝，並自敘前後功。優詔褒答，再進左都督。

桂初與率教深相得。是役也，怒其不親救，相責望。帝聞之，下敕戒勉。而崇煥復與桂不和，言其意氣驕矜，謾罵僚屬，恐壞封疆大計，乞移之別鎮，以關外事權歸率教。舉朝皆知桂可用，慮同城或僨事，遂召還。督師王之臣力言桂不可去，而召命已下。又請用之關門。崇煥皆不納。閏六月乃命以故秩僉書中軍府事。未幾，崇煥亦自悔，請仍用之臣言，帝可之，命桂掛印移鎮關門，兼統關外四路及燕河、建昌諸軍，賜尚方劍以重事權。

七年五月，大清兵圍錦州，分兵略寧遠。桂遣兵救，被圍笊籬山。桂與總兵尤世祿赴之，大戰相當。遂入寧遠城，與崇煥為守禦計。俄大清兵進薄城下，桂率副將尤世威等出城迎，頗有殺傷，桂亦身被重創。捷聞，加太子太師，世蔭錦衣僉事。及崇煥休去，之臣再督師，盛推桂才，請仍鎮寧遠。會蒙古炒花諸部離散，桂與之臣多收置之麾下。

莊烈帝已嗣位，詔之臣毋蹈袁應泰、王化貞故轍，並責桂阿之臣意。桂遂請病乞休，不允。崇禎元年七月，言官交劾之臣，因及桂。之臣罷，桂亦召還府。適大同總兵渠家楨失事，命桂代之。大同久恃款弛備，插部西侵，順義王遂入境大掠。家楨及巡撫張翼明論死，插部遂挾賞不去。桂至，遍閱八路七十二城堡，邊備大修，軍民恃以無恐。

明年冬十月，大清兵入近畿。十一月詔諭勤王。桂率五千騎入衛，次順義，與宣府總兵侯世祿俱戰敗，遂趨都城。帝遣官慰勞，犒萬金，令與世祿俱屯德勝門。無何，合戰，世祿兵潰，桂獨前鬥。城上發大炮佐之，誤傷桂軍，桂亦負傷，令入休甕城。旋與袁崇煥、祖大壽並召見，桂解衣示創，帝深嘉嘆。十二月朔復召見，下崇煥獄，賜桂酒饌，令總理關、寧將卒，營安定門外。

桂驍勇敢戰。所部降丁間擾民，桂不能問。副將申甫所統多市人，桂軍淩之。夜發矢，驚其營，有死者。御史金聲以聞，帝亦不問。及大壽軍東潰，乃拜桂武經略，盡統入衛諸軍，賜尚方劍，趣出師。桂曰：「敵勁援寡，未可輕戰。」中使趣之急，不得已，督黑雲龍、麻登雲、孫祖壽諸大將，以十五日移營永定門外二里許，列柵以待。大清兵自良鄉回，明日昧爽，以精騎四面蹙之。諸將不能支，大敗，桂及祖壽戰死，雲龍、登雲被執。帝聞，震悼，遣禮部侍郎徐光啟致祭，贈少師，世蔭錦衣僉事，襲升三級，賜祭
趙率教

**趙率教**，陜西人。萬歷中，歷官延綏參將，屢著戰功。已，劾罷。遼事急，詔廢將蓄家丁者赴軍前立功。率教受知於經略袁應泰，擢副總兵，典中軍事。

天啟元年，遼陽破，率教潛逃，罪當死，幸免。明年，王化貞棄廣寧，關外諸城盡空。率教請於經略王在晉，願收復前屯衛城，率家丁三十八人以往。蒙古據其地，不敢進，抵中前所而止。其年，遊擊魯之甲以樞輔孫承宗令，救難民六千口，至前屯，盡驅蒙古於郊外。率教乃得入，編次難民為兵，繕雉堞，謹斥堠，軍府由是粗立。既而承宗令裨將陣練以川、湖土兵來助，前屯守始固。而率教所招流亡至五六萬。擇其壯者從軍，悉加訓練。余給牛種，大興屯田，身自督課，至手足胼胝。承宗出關閱視，大喜，以己所乘輿贈之。

蒙古虎墩兔素為總督王象乾所撫。其部下抽扣兒者，善為盜，率教捕斬四人。招撫僉事萬有孚與率教有隙，遂以故敗款事訴之象乾。象乾告兵部尚書董漢儒，將斬之，賴承宗貽書漢儒，得不死。

時承宗分關內外為五部。以馬世龍、王世欽、尤世祿領中、左、右部，而令率教與副將孫諫領前、後部，部各萬五千人。率教仍駐前屯。四年九月，承宗暴其功於朝。擢署都督僉事，加銜總兵。五年冬，承宗去，高第來代，諸將多所更置。率教善事第，第亦委信之。

六年二月，蒙古以寧遠被圍，乘間入犯平川、三山堡。率教禦之，斬首百余級，奪馬二百匹，追至高臺堡乃還。捷聞，帝大喜，立擢都督同知，實授總兵官，代楊麒鎮山海關。尋論功，再進右都督，世蔭本衛副千戶。時滿桂守寧遠，亦有盛名，與率教深相得。及寧遠被圍，率教遣一都司、四守備東援。桂惡其稽緩，拒不納，以袁崇煥言，乃令入。既解圍，率教欲分功。桂不許，且責其不親援，兩人遂有隙。中朝聞之，下敕戒諭。而桂又與崇煥不和。乃召還桂，令率教盡統關內外兵，移鎮寧遠。

七年正月，大清兵南征朝鮮。率教督兵抵三岔河為牽制，卒無功。三月，袁崇煥議修築錦州、大淩河、中左所三城，漸圖恢復。率教移鎮錦州護工，再加左都督。五月，大清兵圍錦州，率教與中官紀用、副將左輔、朱梅等嬰城固守。發大炮，頗多擊傷。相持二十四日，圍始解。時桂亦著功寧遠，因稱「寧、錦大捷」。魏忠賢等蒙重賞。率教加太子少傅，蔭錦衣千戶，世襲。

崇禎元年八月移鎮永平，兼轄薊鎮八路。逾月，掛平遼將軍印，再移至關門。明年，大清兵由大安口南下。率教馳援，三晝夜抵三屯營。總兵朱國彥不令入，遂策馬而西。十一月四日戰於遵化，中流矢陣亡，一軍盡歿。帝聞痛悼，賜恤典，立祠奉祀。

率教為將廉勇，待士有恩，勤身奉公，勞而不懈，與滿桂並稱良將。二人既歿，益無能辦東事者。
李如楨

**李如楨**，李成梁第三子。由父廕為指揮使。屢加至右都督，並在錦衣。嘗掌南、北鎮撫司，提督西司房，列環衛者四十年。最後，軍政拾遺，部議罷職，章久留不下。如楨雖將家子，然未曆行陣，不知兵。及兄李如柏革任，遼人謂李氏世鎮遼東，邊人憚服，非再用李氏不可，巡撫周永春以為言。而是時如柏兄弟獨如楨在，兵部尚書黃嘉善遂徇其請，以如楨名上，帝即可之。時萬曆四十七年四月也。

　　如楨藉父兄勢，又自以錦衣近臣，不肯居人下。未出關，即遣使與總督汪可受講鈞禮，朝議譁然，嘉善亦特疏言之。如楨始怏怏去。既抵遼，經略楊鎬使守鐵嶺。鐵嶺故李氏宗族墳墓所在。當如柏還京，其族党部曲高貲者悉隨之而西，城中為空。後鎬以孤城難守，令如楨還屯瀋陽，僅以參將丁碧等防守，力益弱。大清兵臨城，如楨擁兵不救，城遂失。言官交章論列，經略熊廷弼亦論如楨十不堪，乃罷任。天啟初，言者復力攻，下獄論死。崇禎四年，帝念成梁勳，特免死充軍。
李如樟

**李如樟**，李成梁四子也。亦由父廕，曆都指揮僉事。從兄李如松征寧夏，先登有功，累進都督僉事。曆廣西、延綏總兵官。
熊廷弼

**熊廷弼**，字飛百，江夏人。萬曆二十五年舉鄉試第一。明年成進士，授保定推官，擢御史。

　　三十六年，巡按遼東。巡撫趙楫與總兵官李成梁棄寬奠新疆八百里，徙編民六萬家於內地。已，論功受賞，給事中宋一韓論之。下廷弼覆勘，具得棄地驅民狀，劾兩人罪，及先任按臣何爾健、康丕揚黨庇。疏竟不下。時有詔興屯，廷弼言遼多曠土，歲於額軍八萬中以三分屯種，可得粟百三十萬石。帝優詔褒美，命推行于諸邊。邊將好搗巢，輒生釁端。廷弼言防邊以守為上，繕垣建堡，有十五利，奏行之。歲大旱，廷弼行部金州，禱城隍神，約七日雨，不雨毀其廟。及至廣寧，逾三日，大書白牌，封劍，使使往斬之。未至，風雷大作，雨如注，遼人以為神。在遼數年，杜饋遺，核軍實，按劾將吏，不事姑息，風紀大振。

　　督學南畿，嚴明有聲。以杖死諸生事，與巡按御史荊養喬相訐奏。養喬投劾去，廷弼亦聽勘歸。

　　四十七年，楊鎬既喪師，廷議以廷弼熟邊事，起大理寺丞兼河南道御史，宣慰遼東。旋擢兵部右侍郎兼右僉都御史，代鎬經略。未出京，開原失，廷弼上言：「遼左，京師肩背；河東，遼鎮腹心；開原又河東根本。欲保遼東則開原必不可棄。敵未破開原時，北關、朝鮮猶足為腹背患。今已破開原，北關不敢不服，遣一介使，朝鮮不敢不從。既無腹背憂，必合東西之勢以交攻，然則遼、瀋何可守也？乞速遣將士，備芻糧，修器械，毋窘臣用，毋緩臣期，毋中格以沮臣氣，毋旁撓以掣臣肘，毋獨遺臣以艱危，以致誤臣、誤遼，兼誤國也。」疏入，悉報允，且賜尚方劍重其權。甫出關，鐵嶺復失，瀋陽及諸城堡軍民一時盡竄，遼陽洶洶。廷弼兼程進，遇逃者，諭令歸。斬逃將劉遇節、王捷、王文鼎，以祭死節士。誅貪將陳倫，劾罷總兵官李如楨，以李懷信代。督軍士造戰車，治火器，浚濠繕城，為守禦計。令嚴法行，數月守備大固。乃上方略，請集兵十八萬，分佈靉陽、清河、撫順、柴河、三岔兒、鎮江諸要口，首尾相應，小警自為堵禦，大敵互為應援。更挑精悍者為遊徼，乘間掠零騎，擾耕牧，更番迭出，使敵疲於奔命，然後相機進剿。疏入，帝從之。

　　廷弼之初抵遼也，令僉事韓原善往撫瀋陽，憚不肯行。繼命僉事閻鳴泰，至虎皮驛慟哭而返。廷弼乃躬自巡曆，自虎皮驛抵瀋陽，復乘雪夜赴撫順。總兵賀世賢以近敵沮之，廷弼曰：「冰雪滿地，敵不料我來。」鼓吹入。時兵燹後，數百里無人跡，廷弼祭諸死事者而哭之。遂耀兵奉集，相度形勢而還，所至招流移，繕守具，分置士馬，由是人心復固。

　　廷弼身長七尺，有膽知兵，善左右射。自按遼即持守邊議，至是主守禦益堅。然性剛負氣，好謾駡，不為人下，物情以故不甚附。

　　明年五月，清軍略地花嶺。六月，略王大人屯。八月，略蒲河。將士失亡七百余人，諸將世賢等亦有斬獲功。而給事中姚宗文騰謗於朝，廷弼遂不安其位。宗文者，故戶科給事中，丁憂歸。還朝，欲補官，而吏部題請諸疏率數年不下，宗文患之。假招徠西部名，屬當事薦己。疏屢上，不得命。宗文計窮，致書廷弼，令代請。廷弼不從，宗文由是怨。後夤緣復吏科，閱視遼東士馬，與廷弼議多不合。遼東人劉國縉先為御史，坐大計謫官。遼事起，廷議用遼人，遂以兵部主事贊畫軍務。國縉主募遼人為兵，所募萬七千餘人，逃亡過半。廷弼聞于朝，國縉亦怨。廷弼為御史時，與國縉、宗文同在言路，意氣相得，並以排東林、攻道學為事。國縉輩以故意望廷弼，廷弼不能如前，益相失。宗文故出國縉門下，兩人益相比，而傾廷弼。及宗文歸，疏陳遼土日蹙，詆廷弼廢群策而雄獨智，且曰：「軍馬不訓練，將領不部署，人心不親附，刑威有時窮，工作無時止。」復鼓其同類攻擊，欲必去之。御史顧慥首劾廷弼出關逾年，漫無定畫；蒲河失守，匿不上聞；荷戈之士徒供挑浚，尚方之劍逞志作威。

　　當是時，明光宗崩，明熹宗初立，朝端方多事，而封疆議起。御史馮三元劾廷弼無謀者八、欺君者三，謂不罷，遼必不保。詔下廷議。廷弼憤，抗疏極辨，且求罷。而御史張修德復劾其破壞遼陽。廷弼益憤，再疏自明，雲「遼已轉危為安，臣且之生致死。」遂繳還尚方劍，力求罷斥。給事中魏應嘉復劾之。朝議允廷弼去，以袁應泰代。廷弼乃上疏求勘，言：「遼師覆沒，臣始驅羸卒數千，踉蹌出關，至杏山，而鐵嶺又失。廷臣鹹謂遼必亡，而今且地方安堵，舉朝帖席。此非不操練、不部署者所能致也。若謂擁兵十萬，不能斬將擒王，誠臣之罪。然求此於今日，亦豈易言。令箭催而張帥殞命，馬上催而三路喪師，臣何敢復蹈前軌？」三元、應嘉、修德等復連章極論，廷弼即請三人往勘。帝從之。御史吳應奇、給事中楊漣等力言不可，乃改命兵科給事中硃童蒙往。廷弼復上疏曰：「臣蒙恩回籍聽勘，行矣。但台省責臣以破壞之遼遺他人，臣不得不一一陳之於上。今朝堂議論，全不知兵。冬春之際，敵以冰雪稍緩，哄然言師老財匱，馬上促戰。及軍敗，始愀然不敢復言，比臣收拾甫定，而愀然者又復哄然責戰矣。自有遼難以來，用武將，用文吏，何非台省所建白，何嘗有一效。疆場事，當聽疆場吏自為之，何用拾帖括語，徒亂人意，一不從，輒怫然怒哉！」及童蒙還奏，備陳廷弼功狀，末言：「臣入遼時，士民垂泣而道，謂數十萬生靈皆廷弼一人所留，其罪何可輕議？獨是廷弼受知最深，蒲河之役，敵攻瀋陽，策馬趨救，何其壯也？及見官兵駑弱，遽爾乞骸以歸，將置君恩何地？廷弼功在存遼，微勞雖有可紀；罪在負君，大義實無所逃。此則罪浮於功者矣。」帝以廷弼力保危城，仍議起用。

　　天啟元年，瀋陽破，應泰死，廷臣復思廷弼。給事中郭鞏力詆之，並及閣臣劉一燝。及遼陽破，河西軍民盡奔，自塔山至閭陽二百餘里，煙火斷絕，京師大震。一燝曰：「使廷弼在遼，當不至此。」御史江秉謙追言廷弼保守危遼功，兼以排擠勞臣為鞏罪。帝乃治前劾廷弼者，貶三元、修德、應嘉、鞏三秩，除宗文名。御史劉廷宣救之，亦被斥。乃復詔起廷弼於家，而擢王化貞為巡撫。
李如梅

**如梅**，字子清。李成梁五子也。亦由父廕，曆都指揮僉事。從兄李如松征日本，卻敵先登。屢遷遼東副總兵。二十四年，炒花、卜言兔將入犯，如梅謀先襲之。督部將方時新等出塞三百里，直搗其廬帳，斬首百餘級而還。明年，如梅與參政楊鎬謀復從鎮西堡出塞，潛襲敵營，失利，損部將十人，士卒百六十人。如梅以血戰重創，免罪。

　　日本封事敗，其年八月，進署都督僉事，充禦倭副總兵，赴朝鮮援剿，時麻貴三路進師，令如梅將左軍，與右軍共攻蔚山。如梅偕參將楊登山騎兵先進，設伏海濱，而令遊擊擺賽以輕騎誘賊，斬首四百有奇，餘賊遁歸島山。副將陳寅冒矢石奮呼上，破柵兩重。至第三柵，垂拔，楊鎬為總理，宿與如梅昵，不欲寅功出其上，遽鳴金收軍。翊日，如梅至，攻之，不能拔。已而賊援至，如梅軍先奔，諸軍亦相繼潰。贊畫主事丁應泰劾鎬，並劾如梅當斬者二，當罪者十，帝不納。旋用為禦倭總兵官。會其兄如松戰歿，即命如梅馳代之。逾年，坐擁兵畏敵，劾罷。久之，起僉書左府。四十年，鎬巡撫遼東，力薦如梅為帥。不得，至以死爭。給事中麻僖、御史楊州鶴力持不可，乃止。

　　成梁諸子，如松最果敢，有父風。其次稱如梅，然躁動，非大將才，獨楊鎬深信。後復倚任其兄如柏，卒以致敗。
太后

**太后**者，先帝、王之妻也。帝王在時，為皇后，帝崩則為太后。泰西女帝、女王遜位，亦稱太后。
火山

**火山**者，乃地中之火，由此發竅而出之路也。其穴口所吐者，並有浮石溫石等隨火發出，上為黑煙，灰燼渣滓騰空如濃雲，俯不見日。其火山高低不等，其低者則火由穴口發出，高者則山旁綻裂，火由縫出。其山中噴出之石灰漿水等則低者常多，高者常罕。

分類:地形
頓巴斯

**頓巴斯**，處烏克蘭之東也。有盧甘斯克、頓涅茨克二州。其土今多為俄所據。
潮汐

曰：**潮汐**者，乃海水之動而不失其常也。每日十二時三刻四分，必有二次之消長，長足則漸消，消盡而復長。其長也則名曰上潮，其落也則名曰下潮。蓋日月眾星皆有吸水之力，視遠近為微甚。而月尤近於地，是以地球月圍所包之海水，凡在月正對之下者勢必被月吸起，故各處地方月至當頭其處，海水必然長高，其長則為上潮也。不惟月至當頭為然，即月至下面天頂，其上面地球之處，亦如月在當頭，仍為長潮，可見月至上面天頂，上面地球正對處長潮，而下面亦長，月至下面天頂，下面地球正對處長潮，而上面亦長，蓋地球上下二面各處正對之水，其與月相離至近者，則月吸之甚力，其潮上起其與月相離至遠者，則月吸之不力，其潮下墜。勢必相離於地球中心，而較周圍各處之水逾高愈下。所以地球上下二面之水各為增長，地球各處地方，凡距上下二頂各九十度之間者，其海水一上一下分流，勢必消減而並落。其落則為下潮也。又因月行於本道，每至一午線之上必經由二次，一則於上面，一則於下面，並須十二時三刻四分，方能一周，是以四海之水十二時三刻四分二次消長焉。夫潮每月朔望，定有兩次消長，較平日為尤甚，名曰大潮。蓋因朔乃日月相遇，交會並在一處，其相吸之力更大，故地球上面甚高，而下面之潮其墜亦甚大也。望乃日月相距間，對列在兩邊，其所分吸之力亦大，故地球上面之潮較盛，而下面之潮其墜亦較甚也。其長既較平日甚大，而其落亦比平日尤低，理所必然也。又每月之內，定有兩次消長，較平日為尤小，名曰小潮。即在月之上弦下弦。蓋因二弦之時，日月相距九十度之遠，若月與潮長之處，正對其落處，乃日正對之下。若日與潮長之處，正對其落處，乃月正對之下，其因月吸而落之水，又被日吸而長，其因日吸而落之水，又被月吸而長，故兩分其水勢，然月近於地，其吸力較大，日遠於地，其吸力較小，故此時之潮，雖長而不能大，因月吸之力勝於日吸之力也。再大潮每年有二次，較各月尤大，小潮亦有二次，較各月尤小者。則在立春立秋之時，日近於地而吸力較大，所以潮之或長或落較他月為尤甚。且潮之長落因乎月，時常與月相隨，由西而東。是以每月於朔望而至一處午線之上，其處即為潮長，至次日則月遲三刻四分，方能再至午線上，而潮亦必須遲至三刻四分始能再長也。故凡各處十二時三刻四分之內，有二次之長落，六時一刻九分三十秒，有一次之長落，凡知一處每日長潮落潮之時，以後每一日多加三刻四分，即明曉矣。然地球並非四面全水，故潮之長落，各處亦不能盡同。況且山峽洲島阻束水勢所以同時之潮，又有或高、或低、或大、或小、或長落、或不長落之別焉。

夫海水之動，前於《潮論》已為詳釋。此外尚有別動之端，其名曰流。而流之動與潮之動，迥不相同，亦不相礙，皆因地球本體西向東旋。是以洋海之水，其流大抵由東而西。但為山峽洲島阻隔，不能盡屬順流，故有分歧，或變為南向北流，北向南流，西向東流不等，然終歸一派，仍西向而流也。總而言之，其各流甚急且大，常令舟行退回，十分險要，故駕舟之人，凡過其處，務宜預為防備，以免失落遲誤之患。

分類:地理學
告別革命

《**告別革命：回望二十世紀中國**》，哲人李澤厚、劉再复二人書，成於西曆一九九五年。

李澤厚、劉再復二人以為，民羣品級之，古今恆有，宜處之以和，而不事鬥爭。以非馬學經典之旨也。二公倡維新，戒流血，謂康、梁立憲之塗，實為至善。復論華夏趨新之序有四：曰貨殖，曰自由，曰公義，曰民治也。世多疑其非毀一切革命，二人對問曰：「吾輩所非者，法蘭西暴烈之革命也；若英吉利名譽革命，則固未之非也。」

書既問世，議論紛起。諸儒多謂李、劉二子之說，實乃保古守文之論，或謂之守舊之新說。復有學者責其論調，為蔑史誣前，謂其流於歷史虛無之蔽也。

## 據

分類:文論
分類:哲學書
党項

**党項**，漢西羌別種，魏、晉後微甚。周滅宕昌、鄧至，而党項始強。其地古析支也，東距松州，西葉護，南舂桑、迷桑等羌，北吐谷渾。處山谷崎嶇，大抵三千里。以姓別為部，一姓又分為小部落，大者萬騎，小數千，不能相統，故有細封氏、費聽氏，往利氏、頗超氏、野辭氏、房當氏、米禽氏、拓拔氏、而拓拔最強。土著，有棟宇，織犛尾、羊毛覆屋，歲一易。俗尚武，無法令、賦役。人壽多過百歲，然好為盜，更相剽奪。尤重復讎，未得所欲者，蓬首垢顏，跣足草食，殺已乃復。男女衣裘褐，被氈。畜犛牛、馬、驢、羊以食，不耕稼。地寒，五月草生，八月霜降。無文字，候草木記歲。三年一相聚，殺牛羊祭天，取麥他國以釀酒。妻其庶母、伯叔母、兄嫂、子弟婦，惟不娶同姓。老而死，子孫不哭；少死，則曰夭枉，乃悲。

貞觀三年，南會州都督鄭元璹鐫諭，其酋細封步賴舉部降。太宗璽詔慰撫，步賴因入朝，宴錫特異，以其地為軌州，即授刺史。步賴請率兵討吐谷渾。其後諸酋長悉內屬，以其地為居、奉、嚴、遠四州，即首領拜刺史。

有拓拔赤辭者，初臣吐谷渾，慕容伏允待之厚，與結婚，諸羌已歸，獨不至。李靖擊吐谷渾，赤辭屯狼道峽抗王師。廓州刺史久且洛生欲諭降之，辭曰：「渾主以腹心待我，不知其佗，若速去，且汙吾刀。」洛生怒，引輕騎破之肅遠山，斬首數百級，虜雜畜六千。帝因其勝又令約降，赤辭從子思頭潛納款，其下拓拔細豆亦降。赤辭知宗族攜沮，稍欲自歸，岷州都督劉師立復誘之，即與思頭俱內屬。以其地為懿、嵯、麟、可三十二州，以松州為都督府，擢赤辭西戎州都督，賜氏李，貢職遂不絕。於是自河首積石山而東，皆為中國地。後吐蕃浸盛，拓拔畏逼，請內徙，始詔慶州置靜邊等州處之。地乃入吐蕃，其處者皆為吐蕃役屬，更號弭藥。

又有黑党項者，居赤水西。其長號敦善王，慕容伏允之走也依之。及吐谷渾款附，敦善王亦納貢。居雪山者曰破醜氏。

又有白蘭羌，吐蕃謂之丁零，左屬党項，右與多彌接。勝兵萬人，勇戰鬥，善作兵，俗與党項同。武德六年，使者入朝。明年，以其地為維、恭二州。貞觀六年，與契數十萬內屬。永徽時，特浪生羌卜樓大首領凍就率眾來屬，以其地為劍州。

龍朔後，白蘭、舂桑及白狗羌為吐蕃所臣，籍其兵為前驅。白狗與東會州接，勝兵才千人。在西北者，天授中內附，戶凡二十萬，以其地為朝、吳、浮、歸十州，散居靈、夏間。至德末，為吐蕃所誘，使為鄉導鈔邊。俄悔悟，更來朝，願助靈州餉免。乾元間，中國數亂，因寇邠、寧二州，肅宗詔郭子儀都統朔方、邠寧、鄜坊節度事，以鄜州刺史杜冕、邠州刺史桑如圭分二隊出討。子儀至，党項潰去。

上元元年，在涇、隴部落十萬眾詣鳳翔節度使崔光遠降。二年，與渾、奴剌連和，寇寶雞，殺吏民，掠財珍，焚大散關，入鳳州，殺刺史蕭忄曳，節度使李鼎追擊走之。明年，又攻梁州，刺史李勉走；進寇奉天，大掠華原、同官去。詔臧希讓代勉為刺史，於是歸順、乾封、歸義、順化、和寧、和義、保善、寧定、羅雲、朝鳳凡十州部落詣希讓獻款，丐節印。詔可。

仆固懷恩之叛，誘党項、渾、奴剌入寇，眾數萬，掠鳳翔、盩厔。大酋鄭廷、郝德入同州，刺史韋勝走，節度使周智光破之澄城。閱月，又入同州，焚官私室廬，壁馬蘭山。郭子儀遣兵襲之，退保三堡，子儀遣慕容休明諭降廷、德。

子儀以党項、吐谷渾部落散處鹽、慶等州，其地與吐蕃濱近，易相脅，即表徙靜邊州都督、夏州、樂容等六府党項於銀州之北、夏州之東、寧朔州吐谷渾住夏西，以離沮之。召靜邊州大首領左羽林大將軍拓拔朝光等五刺史入朝，厚賜賫，使還綏其部。先是，慶州有破醜氏族三、野利氏族五、把利氏族一，與吐蕃姻援，贊普悉王之，因是擾邊凡十年。子儀表工部尚書路嗣恭為朔方留後，將作少監梁進用為押党項部落使，置行慶州。且言：「党項陰結吐蕃為變，可遣使者招慰，芟其反謀，因令進用為慶州刺史，嚴邏以絕吐蕃往來道。」代宗然之。又表置靜邊、芳池、相興王州都督、長史，永平、旭定、清寧、寧保、忠順、靜塞、萬吉等七州都督府。於是破醜、野利、把利三部及思樂州刺史拓拔乞梅等皆入朝，宜定州刺史折磨布落、芳池州野利部並徙綏、延州。大歷末，野利禿羅都與吐蕃叛，招餘族不應，子儀擊之，斬禿羅都，而野利景庭、野利剛以其部數千人入附雞子川。六州部落，曰：野利越詩、野利龍兒、野利厥律、兒黃、野海、野窣等；居慶州者號東山部，夏州者號平夏部。永泰後稍徙石州，後為永安將阿史那思柬賦索無極，遂亡走河西。

元和時復置宥州，護党項。至大和中寢強，數寇掠。然器械鈍苦，畏唐兵精，則以善馬購鎧，善羊貿弓矢。鄜坊道軍糧使李石表禁商人不得以旗幟、甲胄、五兵入部落，告者，舉罪人財畀之。至開成末，種落愈繁，富賈人賫繒寶鬻羊馬，藩鎮乘其利，強市之，或不得直，部人怨，相率為亂，至靈、鹽道不通。武宗以侍御史為使招定，分三印，以邠、寧、延屬崔彥曾，鹽、夏、長澤屬李雩鄠，靈武、麟、勝屬鄭賀，皆緋衣銀魚，而功不克。

宣宗大中四年，內掠邠、寧，詔鳳翔李業、河東李拭合節度兵討之，宰相白敏中為都統。帝出近苑，或以竹一個植舍外，見才尺許，遠且百步，帝屬二矢曰：「黨羌窮寇，仍歲暴吾鄙，今我約：射竹中則彼當自亡，不中，我且索天下兵翦之，終不以此賊遺子孫。」左右註目，帝一發竹分，矢徹諸外，左右呼萬歲。不閱月，羌果破殄，餘種竄南山。

始，天寶末，平夏部有戰功，擢容州刺史、天柱軍使。其裔孫拓拔思恭，咸通末竊據宥州，稱刺史。黃巢入長安，與鄜州李孝昌壇而坎牲，誓討賊，僖宗賢之，以為左武衛將軍，權知夏綏銀節度事。次王橋，為巢所敗，更與鄭畋四節度盟，屯渭橋。中和二年，詔為京城西面都統、檢校司空、同中書門下平章事。俄進四面都統，權知京兆尹。賊平，兼太子太傅，封夏國公，賜姓李。嗣襄王煴之亂，詔思恭討賊，兵不出，卒。以弟思諫代為定難節度使，思孝為保大節度、鄜坊凡翟等州觀察使，並檢校司徒、同中書門下平章事。王行瑜反，以思孝為北面招討使，思諫東北面招討使。思孝亦因亂取鄜州，遂為節度使，累兼侍中。以老薦弟思敬為保大軍兵馬留後，俄為節度使。
孔祥熙

**孔祥熙**者，字**庸之**，號**子淵**。光緒六年生於山西太谷，祖籍山東曲阜，乃民國政治要人也。妻宋靄齡，有子二人，曰令侃、令傑。女二人，曰令儀、令俊。

光緒三十一年，赴美入耶魯大學。又兩年，獲礦物學碩士銜歸國。民國三年，孔氏與宋嘉澍之女靄齡婚於日本橫濱。

孔氏善理財，通經濟，長於貨幣之策。十七年，國民政府肇建於南京。遂歷任工商部長、實業部長、財政部長、中央銀行總裁、行政院副院長暨院長。三十三年，國民參政員傅斯年劾其貪墨，乃辭財長職，孔氏之勢始衰。三十六年，辭本兼各職，未幾，徙美長居。五十六年，以心疾歿於紐約，壽八十六。

分類:中華民國列傳
譚延闓

**譚延闓**，清光緒六年生，民國十九年卒，幼名**寶璐**，字**組庵**，又字**祖庵**，**組安**，別號**無畏**，**齋號**。湖南茶陵人也。其人長於詩法、書法、槍法，時人稱之「譚三法」。

父譚鍾麟，官工部尚書、兩廣總督等職。延闓少時，嘗遍覽群書，年十三，以神童名於鄉。二十八年，赴長沙鄉試中舉人。三十年，復中開封會試第一名會元。七月，入殿試列二甲三十五名進士。選翰林院庶吉士，尋授翰林院編修。

宣統元年，湖南士紳舉延闓為省咨議局議長。三年，革命黨起事於武漢，天下震動。延闓聞之乃響應革命，遂自立為湖南都督。翌年，民國肇建，延闓入國民黨，並任湖南黨支部長。民國二年，大總統袁世凱平國民黨「二次革命」。未幾，罷延闓都督職。

五年，袁氏歿。延闓乃潛湖南，復任湖南督軍兼省長，遂主湘省政事。當是時，國務總理段祺瑞掌中樞，蓋以混一南北為己任。六年，段氏逐延闓出湘，乃命張敬堯繼之。十一年，從國民黨黨魁孫文南下廣州。及北伐，任國民革命軍第二軍軍長暨國民黨中央常務委員。十七年，國民黨人定鼎於南京，眾舉延闓為國民政府主席。翌年，遷行政院院長。十九年，延闓墮馬以疾卒於南京，年五十。

延闓妻方榕卿，生二子四女。二子，曰伯羽、弼。四女，曰淑舜、靜、祥、韻。

分類:中華民國本紀
分類:中華民國總統世家
朱家驊

**朱家驊**，清光緒十九年生，民國五十二年卒。字**騮先**，浙江湖州人也。及涉政，以博通學術，且諳外交，歷擢中央研究院代院長、行政暨考試院副院長、教育、交通部長等。家驊英敏強記，亦善伺上意，初附於陳果夫、立夫兄弟。既入中央俱樂部，乃廣織奧援，厥後勢傾二陳，國民黨組織庶務，罔不總攬矣。

## 引據

分類:中華民國列傳
根戶

**根戶**，或謂**極用者**，或稱**司理**。凡作業系統類優尼克斯者，皆設此職。本為電算用者也，然操權極重，無所弗為。林納斯、麥金塔皆有之；微軟視窗雖具其實，特不以「根」名耳。

縮圖|井字，林納斯系統所以識司理也

若夫手機，如安卓、蘋果之屬，本亦具之。然造機之家，慮司理權重，恐妄發謬令以隳其器，遂多錮之。由是今多徒存其名，而罕有實充其任者。

## 據

分類:電腦
檔案系統權限

凡作業系統類優尼克斯者，其馭檔案文牘也，約法有三：一曰閱，二曰書，三曰。

得閱之權柄，方克披覽其文。得書之權柄，纔克損益其文。得行之權者，乃執算譜而令機器行之。

其用者，常代以數，若可閱曰四，可書曰二，可行曰一也。複權者，乃加之，若可閱、可書者曰六；可閱、可書亦可行者，曰七。

受其權者亦有三焉：曰主，曰羣，曰他。主者，物主也。羣者，與主同曹者也。他者，非斯二類者也。

除是之外，復有一權，曰代。用者代物主之職也。

## 據

分類:電腦
六四天安門事件

惟六四者，天安門之變。一九八九年春，中共前首胡耀邦薨，民遂聚天安門悼之，并求變法易制，然鄧氏弗許，遂驅之以兵，遂致血案。是為「**六四**」。中共謂之「**春夏之交政治風波**」、「**反革命暴亂**」，海外謂之「**六四鎮壓**」、「**六四屠殺**」云云，大陸網民謂之**「八平方」、「陸肆」、「五月三十五日」**，以避審查。

「**八九六四**」之謂者，亦此變也。時惟一九八九年六月四日晨，中共以武清場，興兵入京，傳死者甚眾，然事件諸方，各執其辭，未有其詳。

## 誌

革新以來，亂象叢生。官吏腐敗，貧富不均。而肉食者攘權奪利，民怨四起。

洎胡耀邦薨，朝、野殊見，一朝畢現。黌門生徒，雲集皇苑，抗議示威，直辭不諱，呈諫請願，以期變革。

六月一日，民主女神像成，設諸城樓之下，與毛巨像相望。明日，談判不果，雙方仇讐，悱恨是銜。嫌其宦吏者，絕食於門下；惡其獨夫者，潑墨于毛像。

三日，各省軍進京。入夜，礟鳴銃響，女神像傾，天安門亂，眾紛紛沸然，未幾，或有被殺，腹決腸斷，一時，悉皆驚忙，四散不輟，相與傳告，舁傷者就醫。送濟非時者歿，醫藥罔效者殘，惟忿恚不去者亦庶幾矣。詰旦，廣場之上，橫屍在道，腥氛漲空；街衢之間，窗欄儘破，彈孔瀰望。有孤勇者，立於戰車鋒鏑所向，相爭多時。

此變既往，爭議未息。政令嚴密，改革遽止。學運領袖，或走異邦，或隱聲息；天安門母親，持哀訴冤，願慰亡靈於泉壤。然執政者，語焉不詳，避言是非，歷史定論，未有一途。

民間之論，分歧亦深。或曰變革有其必然，或言安定為國本。海外之聲，或譴責，或惋惜，各執一端。國際之態，或關切，或淡然，利害權衡，政治使然。文獻載錄，學者考辨，真相究竟，殊難確證。

時移世易，真相難明；記憶猶存，歷史不泯。國家治理，利弊並存；公義之衡，難得中和。論者雖眾，定音未成。覽今察昔，歷史昭然；慎思審議，方可究真。

## 據
*「1989年春夏之交的政治風波（1989年4月—6月） 」，引自中共黨史學會編《中國共產黨歷史系列辭典》，中共黨史出版社及黨建讀物出版社，二〇一九年。
*趙鼎新，《八九學運激進化論析》，香港中文大學。
梁士詒

**梁士詒**，字**翼夫**，號**燕蓀**。同治八年生，廣東廣州府三水縣人也。

光緒十五年，士詒中舉人。二十年，中甲午恩科進士，尋授翰林院編修。二十九年，士詒獲直隸總督袁世凱之薦任北洋編書局總辦，在外務部丞參上行走。翌年，遷中藏議約專使參贊。三十三年，授京漢、滬寧、汴洛、正太、道清五路提調處提調兼交通銀行幫理。未幾，轉任郵傳部左參議。宣統三年，革命黨舉事於武昌，監國攝政王載灃委袁世凱以組織內閣之全權，士詒任署理郵傳部大臣。

民國元年三月，大總統袁世凱授士詒總統府秘書長。五月，兼交通銀行總經理。二年，署理財政部次長兼代理部務。士詒權重一時，世人稱之曰「小總統」。四年，袁氏欲改行帝製，士詒遂假「公民團」之名請願造其勢。及袁氏歿，士詒乃徙香港以避禍。七年，大總統馮國璋令特赦士詒。六月，任交通銀行董事長兼國內公債局總理。十年十二月，任國務總理。翌年四月，直系曹錕、吳佩孚挾總統徐世昌褫士詒職，遂流亡東瀛。二十二年，以疾卒於上海，年六十三。

分類:中華民國列傳
王正廷

**王正廷**，字**儒堂**，號**子白**。光緒八年生，浙江寧波府奉化縣人也。

其少時乃習英文於上海，年十四，復入天津北洋西學堂二等預科。三十一年，正廷赴日本求學，其間得入中國同盟會。宣統二年，赴美國耶魯大學習國際公法。翌年，歸國參與革命，任鄂軍都督府外交副司長職。

民國元年三月，授工商部次長，尋辭。二年四月，國會初立，眾舉正廷為參議院副議長。當是時，國民黨代理事長宋教仁遇刺於上海，中外皆疑大總統袁世凱所為。正廷乃辭副議長職，南下舉兵以討袁氏。旋敗，遂遁嶺南。八年，歐戰終，正廷任護法軍政府代表使法出席巴黎和會。

十一年十一月，署理外交總長兼代國務總理，贊襄中蘇交涉事宜。十七年，復任外交部長，施行「條約改訂」之策。二十年九月，日本關東軍將校亂於東北。少頃，三省淪陷，正廷遂引咎辭本兼各職。二十五年，受命任駐美全權大使。又兩年，歸國任中華全國體育協進會理事長，並創中國太平洋保險公司於滬。四十一年，正廷徙香港。五十年，歿於香港寓所，壽七十八。

分類:中華民國外使列傳
葉向高

葉向高，字**進卿**，福建福清人也。萬曆十一年，中癸未科進士，授翰林院庶吉士。二十六年，遷左庶子，任皇長子侍班官。時礦稅橫行，妖書獄興，向高上書首輔沈一貫力諫。一貫不悅，以故滯向高於南京九年。三十五年五月，擢向高為禮部尚書兼東閣大學士，與王錫爵、于慎行、李廷機並命。十一月，向高入朝，慎行已先卒，錫爵堅辭不出。翌年，首輔賡亦卒，次輔廷機畏謗言乃杜門不出，向高遂獨相。

## 驅福之國
當是時，神宗在位日久，倦勤，朝事多廢弛，百僚亦多空署。廷臣黨勢漸成，而中官榷稅、開礦，大為民害。帝又寵鄭貴妃，福王不肯之國。東宮輟講者五年，廷臣屢請而不得命。向高有裁斷，善處大事。錦衣百戶王曰乾者，京師奸人也，與孔學、趙宗舜、趙思聖等相訐告。刑官讞未竟，曰乾乃入皇城放炮上疏。刑官大驚，將擬曰乾死罪。曰乾遂訐奏鄭妃內侍姜嚴山等及妖人王三詔用厭勝術詛咒皇太后、皇太子死，擁立福王。帝震怒，繞殿行半日，曰：「此大變事，宰相何無言？」

向高奏言：「此事大類往年妖書，然妖書匿名難詰，今兩造具在，一訊即情得。陛下當靜處之，稍張皇，則中外大擾。至其詞牽引貴妃、福王，尤可痛恨。臣與九卿所見皆同，敢以聞。」帝曰：「吾父子兄弟全矣。」明日，向高又言：「曰乾疏不宜發。發則上驚聖母，下驚東宮，貴妃、福王皆不安。宜留中，而別諭法司治諸奸人罪，且速定明春之國期，以息群喙，則天下帖然無事。」帝不得已從之，福王乃之國。

先是，向高疾，閣中無人，章奏就其家擬旨者一月。向高嘗自言其非，堅乞去，帝遣鴻臚官慰留。至帝萬壽節，始復行視事。其後，向高主癸丑會試，章奏皆送闈中，尤異事云。帝考選科道七十餘人，命久不下。向高請增置閣臣，章至百餘上，帝始用方從哲、吳道南。向高疏謝，因引退，優詔不允。四十二年二月，孝定皇太后崩。三月，福王之國。向高乞歸益數，章十餘上。至八月，允其去。進吏部尚書、建極殿大學士。尋加少師兼太子太師，賜白金百，彩幣四，表裏大紅坐蟒一襲，遣行人護歸。

## 東林魁首
向高在相位，務調劑群情，輯和異同。然其時黨論已大起，御史鄭繼芳力攻給事中王元翰，左右兩人者相角。向高請盡下諸疏，敕部院評曲直，罪其論議顛倒者一二人，以警其餘，帝不報。諸臣既無所見得失，益樹黨相攻。未幾，復爭李三才之事，黨勢乃成。無錫顧憲成家居，講學於東林書院，朝士爭相與遊。及三才被攻，憲成貽書向高暨尚書孫丕揚，訟其賢。會辛亥京察，攻三才者劉國縉以他過掛察典，喬應甲亦用年例出外，其黨大嘩。向高以大體持之，察典得無撓，而兩黨之爭遂不可解。及後，齊、楚、浙黨人攻東林殆盡。浸尋至天啟時，王紹徽等撰所謂《東林點將錄》，令中官魏忠賢按氏名逐朝士。以向高嘗右東林，指目為黨魁云。

## 再起復相
向高歸六年，光宗立，特詔召還。未幾，熹宗立，屢辭，不得命。天啟元年十月還朝，復為首輔。時群賢滿朝，天下欣欣望治。然帝沖齡即位，不辨忠佞。魏客二氏漸竊威福，殺司禮監王安，逐吏部尚書周嘉謨、御史倪思輝等。向高曰：「客氏出復入，而一燝顧命大臣不得比保姆，致使人揣摩於奧穾不可知之地，其漸當防。」忠賢見向高疏刺己，恨甚。既而刑部尚書王紀削籍，禮部尚書孫慎行、都御史鄒元標先後被攻致仕去。向高爭不得，因請與元標同罷。帝不聽，而忠賢益恨向高。

向高為人光明忠厚，有德量，好扶植善類。再入相，事沖主，不能謇直如神宗時，然猶數有匡救。給事中章允儒請減上供袍服。忠賢激帝怒，命廷杖。向高論救者再，乃奪俸一年。御史帥眾指斥宮禁，閹人請帝出之外，以向高救免。給事中傅櫆救王紀，將貶謫，亦以向高言僅奪俸。紀既罷去，御史吳甡、王祚昌薦之，部議以故官召。忠賢怒，將重譴文選郎，向高亦救免。給事中陳良訓疏譏權閹，忠賢摘其疏中「國運將終」語，命下詔獄，窮治主使。向高以去就爭，乃奪俸而止。熊廷弼、王化貞論死，言官勸帝速決。向高請俟法司覆奏，帝從之。有請括天下布政司、府、州、縣庫藏盡輸京師者，向高言：「郡邑藏已竭，藩庫稍餘。倘盡括之，猝有如山東白蓮教之亂，何以應之？」帝皆不納。

## 遭讒求去
忠賢既默恨向高，而其時朝中與忠賢相抗者皆倚向高。忠賢乃時毛舉細故，責向高以困之。向高數求去。四年四月，給事中傅櫆劾左光斗、魏大中交通汪文言，招權納賄，命下文言詔獄。向高言：「文言內閣辦事，實臣具題。光斗等交文言事曖昧，臣用文言顯然。乞陛下止罪臣，而稍寬其他，以消縉紳之禍。」因力求速罷。當是時，忠賢欲大逞，憚眾正盈朝，伺隙動。得櫆疏喜甚，欲藉是羅織東林，終憚向高舊臣，並光斗等不罪，止罪文言。然東林禍自此起。

至六月，言官楊漣上疏劾忠賢二十四大罪。向高念忠賢未易除，閣臣從中挽回，乃具奏稱忠賢勤勉。忠賢仍不悅，遂矯詔敘己勛勞，累百餘言。向高駭曰：「此非閹豎所能，必有代為草者。」探之，乃悉閹黨徐大化為之。忠賢雖憤，猶以外廷勢盛，未敢加害。其黨有導以興大獄者，忠賢意遂決。御史林汝翥以忤閹命獲廷杖，汝翥懼，投遵化巡撫所。群閹乃言汝翥向高甥也，並圍其邸大噪。向高以時事不可為，乞歸已二十餘疏。乃命加太傅，遣行人護歸。尋辭太傅，有司月給米五石，輿夫八。七年八月，熹宗崩，向高亦於當月卒，年六十九。崇禎初，贈太師，謚文忠。
右值參照

**右值參照**亦參照也。丙正正程式語所以表物之移也。

夫丙正正以具名之物爲左，餘者爲右；惟旣名之物，其將逝者以右值論。是以函數形參屬右值參照者，於函數內視之左值。

書`&&`以得之。或以`std::move`化左爲右，亦得。其所繫者，即逝之物也。若爲實字則新物乃生。

## 據

分類:編程語言
去文之令

**去文**者，優尼克斯系統之令也。是令行於林納斯可也，行於麥金塔亦可也。發令者或加之以`-r`，或以`-f`。若以`-rf`加之，則甚危。誤刪者時而有之。

## 據

分類:軟體
王世杰

**王世杰**，字**雪艇**。光緒十七年生，湖北武昌府崇陽縣人也。其少時嘗留洋，諳熟泰西律法，亦善文教。抗戰中，王氏以蔣中正之幕僚長贊襄機務於中樞。民國三十四年，授外交部長。時中蘇邊釁頻生，王氏乃赴蘇署《中蘇友好同盟條約》，並予外蒙以獨立。三十七年三月，授中央研究院院士銜。十二月，辭外長職。翌年，王氏從國府播遷於臺，任總統府秘書長。五十一年，中央研究院院長胡適歿，遂繼任之。六十九年，王氏以疾卒於台北，壽九十。

分類:中華民國外使列傳
壬寅韓國梨泰院踣踐之厄

西曆二〇二二年十月二十九日，大韓民國首爾梨泰院，士女雲集，會西洋萬聖節。時疫禁初解，故會者倍於往年。

夜分，人潮壅於一狹巷，進退維谷。忽有仆者，後至者不知，仍相推擠，遂至蹈藉。呼號之聲，震動街巷。事定，計死者百五十有八人，傷者亦眾。
語者方言有士有水師者也

**語者，方言有士、有水師者也**。此西諺也。謂兵強者王，遂能定其邦語。官話既定，乃有「方言」之謂矣。

## 據

分類:語言學
衛瓘

**衛瓘**，字**伯玉**，河東安邑人也。高祖暠，漢明帝時，以儒學自代郡徵，至河東安邑卒，因賜所亡地而葬之，子孫遂家焉。父覬，魏尚書。瓘年十歲喪父，至孝過人。性貞靜有名理，以明識清允稱。襲父爵閿鄉侯。弱冠為魏尚書郎。時魏法嚴苛，母陳氏憂之，瓘自請得徙為通事郎，轉中書郎。時權臣專政，瓘優遊其間，無所親疏，甚為傅嘏所重，謂之甯武子。在位十年，以任職稱，累遷散騎常侍。陳留王即位，拜侍中，持節慰勞河北。以定議功，增邑戶。數歲轉廷尉卿。瓘明法理，每至聽訟，小大以情。

鄧艾、鐘會之伐蜀也，瓘以本官持節監艾、會軍事，行鎮西軍司，給兵千人。蜀既平，艾輒承制封拜。會陰懷異志，因艾專擅，密與瓘俱奏其狀。詔使檻車徵之，會遣瓘先收艾。會以瓘兵少，欲令艾殺瓘，因加艾罪。瓘知欲危己，然不可得而距，乃夜至成都，檄艾所統諸將，稱詔收艾，其餘一無所問。若來赴官軍，爵賞如先；敢有不出，誅及三族。比至雞鳴，悉來赴瓘，唯艾帳內在焉。平旦開門，瓘乘使者車，徑入至成都殿前。艾臥未起，父子俱被執。艾諸將圖欲劫艾，整仗趣瓘營。瓘輕出迎之，偽作表草，將申明艾事，諸將信之而止。俄而會至，乃悉請諸將胡烈等，因執之，囚益州解舍，遂發兵反。於是士卒思歸，內外騷動，人情憂懼。會留瓘謀議，乃書版云「欲殺胡烈等」，舉以示瓘，瓘不許，因相疑貳。瓘如廁，見胡烈故給使，使宣語三軍，言會反。會逼瓘定議，經宿不眠，各橫刀膝上。在外諸軍已潛欲攻會。瓘既不出，未敢先發。會使瓘慰勞諸軍。瓘心欲去，且堅其意，曰：「卿三軍主，宜自行。」會曰：「卿監司，且先行，吾當後出。」瓘便下殿。會悔遣之，使呼瓘。瓘辭眩疾動，詐僕地。比出閣，數十信追之。瓘至外解，服鹽湯，大吐。瓘素羸，便似困篤。會遣所親人及醫視之，皆言不起，會由是無所憚。及暮，門閉，瓘作檄宣告諸軍。諸軍並已唱義，陵旦共攻會。會率左右距戰，諸將擊敗之，唯帳下數百人隨會繞殿而走，盡殺之。瓘於是部分諸將，群情肅然。鄧艾本營將士復追破檻車出艾，還向成都。瓘自以與會共陷艾，懼為變，又欲專誅會之功，乃遣護軍田續至綿竹，夜襲艾於三造亭，斬艾及其子忠。初，艾之入江由也，以續不進，將斬之，既而赦焉。及瓘遣續，謂之曰：「可以報江由之辱矣。」

事平，朝議封瓘。瓘以克蜀之功，羣帥之力，二將跋扈，自取滅亡，雖運智謀，而無搴旗之效，固讓不受。除使持節、都督關中諸軍事、鎮西將軍，尋遷都督徐州諸軍事、鎮東將軍，增封菑陽侯，以余爵封弟實開陽亭侯。泰始初，轉征東將軍，進爵為公，都督青州諸軍事、青州刺史，加征東大將軍、青州牧。所在皆有政績。除征北大將軍、都督幽州諸軍事、幽州刺史、護烏桓校尉。至鎮，表立平州，後兼督之。于時幽并東有務桓，西有力微，並為邊害。瓘離間二虜，遂致嫌隙，於是務桓降而力微以憂死。朝廷嘉其功，賜一子亭侯。瓘乞以封弟，未受命而卒，子密受封為亭侯。瓘六男無爵，悉讓二弟，遠近稱之。累求入朝，既至，武帝善遇之，俄使旋鎮。咸甯初，徵拜尚書令，加侍中。性嚴整，以法禦下，視尚書若參佐，尚書郎若掾屬。瓘學問深博，明習文藝，與尚書郎敦煌索靖俱善草書，時人號為「一台二妙」。漢末張芝亦善草書，論者謂「瓘得伯英筋，靖得伯英肉」。太康初，遷司空，侍中、令如故。為政清簡，甚得朝野聲譽。武帝敕瓘第四子宣尚繁昌公主。瓘自以諸生之胄，婚對微素，抗表固辭，不許。又領太子少傅，加千兵百騎鼓吹之府。以日蝕，瓘與太尉汝南王亮、司徒魏舒俱遜位，帝不聽。

瓘以魏立九品，是權時之制，非經通之道，宜復古鄉舉里選。與太尉亮等上疏曰：「昔聖王崇賢，舉善而教，用使朝廷德讓，野無邪行。誠以閭伍之政，足以相檢，詢事考言，必得其善，人知名不可虛求，故還修其身。是以崇賢而俗益穆，黜惡而行彌篤。斯則鄉舉里選者，先王之令典也。自茲以降，此法陵遲。魏氏承顛覆之運，起喪亂之後，人士流移，考詳無地，故立九品之制，粗且為一時選用之本耳。其始造也，鄉邑清議，不拘爵位，褒貶所加，足為勸勵，猶有鄉論餘風。中間漸染，遂計資定品，使天下觀望，唯以居位為貴，人棄德而忽道業，爭多少於錐刀之末，傷損風俗，其弊不細。今九域同規，大化方始，臣等以為宜皆蕩除末法，一擬古制，以土斷，定自公卿以下，皆以所居為正，無復懸客遠屬異土者。如此，則同鄉鄰伍，皆為邑里，郡縣之宰，即以居長，盡除中正九品之制，使舉善進才，各由鄉論。然則下敬其上，人安其教，俗與政俱清，化與法並濟。人知善否之教，不在交遊，即華競自息，各求於己矣。今除九品，則宜准古制，使朝臣共相舉任，於出才之路既博，且可以厲進賢之公心，核在位之明暗，誠令典也。」武帝善之，而卒不能改。

惠帝之為太子也，朝臣咸謂純質，不能親政事。瓘每欲陳啟廢之，而未敢發。後會宴陵雲臺，瓘託醉，因跪帝床前曰：「臣欲有所啟。」帝曰：「公所言何耶？」瓘欲言而止者三，因以手撫床曰：「此座可惜！」帝意乃悟，因謬曰：「公真大醉耶？」瓘於此不復有言。賈后由是怨瓘。

宣尚公主，數有酒色之過。楊駿素與瓘不平，駿復欲自專權重，宣若離婚，瓘必遜位，於是遂與黃門等毀之，諷帝奪宣公主。瓘慚懼，告老遜立。乃下詔曰：「司空瓘年未致仕，而遜讓歷年，欲及神志未衰，以果本情，至真之風，實感吾心。今聽其所執，進位太保，以公就第。給親兵百人，置長史、司馬、從事中郎掾屬；及大車、官騎、麾蓋、鼓吹諸威儀，一如舊典。給廚田十頃、園五十畝、錢百萬、絹五百匹；床帳簟褥，主者務令優備，以稱吾崇賢之意焉。」有司又奏收宣付廷尉，免瓘位，詔不許。帝后知黃門虛構，欲還復主，而宣疾亡。

惠帝即位，復瓘千兵。及楊駿誅，以瓘錄尚書事，加綠綟綬，劍履上殿，入朝不趨，給騎司馬，與汝南王亮共輔朝政。亮奏遣諸王還籓，與朝臣廷議，無敢應者，唯瓘贊其事，楚王瑋由是憾焉。賈后素怨瓘，且忌其方直，不得騁己淫虐；又聞瓘與瑋有隙，遂謗瓘與亮欲為伊霍之事，啟帝作手詔，使瑋免瓘等官。黃門齎詔授瑋，瑋性輕險，欲聘私怨，夜使清河王遐收瓘。左右疑遐矯詔，咸諫曰：「禮律刑名，台輔大臣，未有此比，且請距之。須自表得報，就戮未晚也。」瓘不從，遂與子恆、嶽、裔及孫等九人同被害，時年七十二。恆二子璪、玠，時在醫家得免。初，瓘為司空，時帳下督榮晦有罪，瓘斥遣之。及難作，隨兵討瓘，故子孫皆及於禍。

楚王瑋之伏誅也，瓘女與國臣書曰：「先公名諡未顯，無異凡人，每怪一國蔑然無言。《春秋》之失，其咎安在？悲憤感慨，故以示意。」於是繇等執黃幡，撾登聞鼓，上言曰：「初，矯詔者至，公承詔當免，即便奉送章綬，雖有兵仗，不施一刃，重敕出第，單車從命。如矯詔之文唯免公官，右軍以下即承詐偽，違其本文，輒戮宰輔，不復表上，橫收公子孫輒皆行刑，賊害大臣父子九人。伏見詔書『為楚王所誑誤，非本同謀者皆弛遣』。如書之旨，謂裏舍人被驅逼齎白杖者耳。律，受教殺人，不得免死。況乎手害功臣，賊殺忠良，雖云非謀，理所不赦。今元惡雖誅，殺賊猶存。臣懼有司未詳事實，或有縱漏，不加精盡，使公父子仇賊不滅，冤魂永恨，訴於穹蒼，酷痛之臣，悲於明世。臣等身被創痍，殯斂始訖。謹條瓘前在司空時，帳下給使榮晦無情被黜，知瓘家人數、小孫名字。晦後轉給右軍，其夜晦在門外揚聲大呼，宣詔免公還第。及門開，晦前到中門，復讀所齎偽詔，手取公章綬貂蟬，催公出第。晦按次錄瓘家口及其子孫，皆兵仗將送，著東亭道北圍守，一時之間，便皆斬斫。害公子孫，實由於晦。及將人劫盜府庫，皆晦所為。考晦一人，眾奸皆出。乞驗盡情偽，加以族誅。」詔從之。

朝廷以瓘舉門無辜受禍，乃追瓘伐蜀勳，封蘭陵郡公、增邑三千戶，諡曰**成**，贈假黃鉞。
章惇

**章惇**，字**子厚**，建州浦城人也。性豪俊，博學善文。進士登名，恥出侄衡下，委敕而出。再舉甲科，調商洛令。與蘇軾游南山，抵仙遊潭，潭下臨絶壁萬仞，橫木其上，惇揖軾書壁，軾懼不敢書。惇平歩過之，垂索挽樹，攝衣而下，以漆墨濡筆大書石壁曰：「蘇軾、章惇來。」既還，神彩不動，軾拊其背曰：「君他日必能殺人。」惇曰：「何也？」軾曰：「能自判命者，能殺人也。」惇大笑。召試館職，王陶劾罷之。

熙寧初，王安石秉政，悅其才，用爲編修三司條例官，加集賢校理、中書檢正。時經制南、北江群蠻，命爲湖南、北察訪使。提點刑獄趙鼎言，峽州群蠻苦其酋剝刻，謀内附，辰州布衣張翹亦言南、北江群蠻歸化朝廷，遂以事屬惇。惇募流人李資、張竑等往招之，資、竑淫於夷婦，爲酋所殺，遂致攻討，由是兩江扇動。神宗疑其擾命，安石戒惇勿輕動，惇竟以三路兵平懿、洽、鼎州。以蠻方據潭之梅山，遂乘勢而南。轉運副使蔡燁言是役不可亟成，神宗以爲然，專委于燁，安石主惇，爭之不已。既而燁得蠻地，安石恨燁沮惇，乃薄其賞，進惇修起居注，以是兵久不決。

召惇還，擢知制誥、直學士院、判軍器監。三司火，神宗御樓觀之，惇部役兵奔救，過樓下，神宗問知爲惇，明日命爲三司使。呂惠卿去位，鄧綰論惇同惡，出知湖州，徙杭州。入爲翰林學士。元豐三年，拜參知政事。朱服爲御史，惇密使客達意於服，爲服所白。惇父冒占民沈立田，立遮訴惇，惇繫之開封。坐二罪，罷知蔡州，又歴陳、定二州。五年，召拜門下侍郎。豐稷奏曰：「官府肇新而惇首用，非稽古建官意。」稷坐左遷。諫官趙彦若又疎惇無行，不報。

哲宗即位，知樞密院事。聽政，惇與蔡確矯唱定策功。確罷，惇不自安，乃駁司馬光所更役法，累數千言。其略曰：「如保甲、保馬一日不罷，有一日害。若役法則熙寧之初遽改免役，後遂有弊。今復爲差役，當議論盡善，然後行之，不宜遽改，以貽後悔。」呂公著曰：「惇所論固有可取，然專意求勝，不顧朝廷大體。」光議既行，暴憤恚爭辨簾前，其語甚悖。宣仁后怒，劉摯、蘇轍、王覿、朱光庭、王巖叟、孫升交章撃之，黜知汝州。七八年間，數爲言者彈治。

哲宗親政，有復熙寧、元豐之意，首起惇爲尚書左僕射兼門下侍郎，於是專以「紹述」爲國是，凡元祐所革一切復之。引蔡卞、林希、黃履、來之邵、張商英、周秩、翟思、上官均居要地，任言責，協謀朋姦，報復仇怨，小大之臣，無一得免，死者禍及其孥。甚至詆宣仁后，謂元祐之初，老姦擅國。又請發司馬光、呂公著塚，斫其棺。哲宗不聽，惇意不愜，請編類元祐諸臣章疎，識者知禍之未弭也。遂治劉安世、范祖禹諫禁中雇乳媼事，又以文及甫誣語書導蔡渭，使告劉摯、梁燾有逆謀，起同文館獄，命蔡京、安惇、蹇序辰窮治，欲覆諸人家。又議遣呂升卿、董必察訪嶺南，將盡殺流人。哲宗曰：「朕遵祖宗遺制，未嘗殺戮大臣，其釋勿治。」然重得罪者千餘人，或至三四謫徙，天下冤之。

惇用邢恕爲御史中丞，恕以北齊婁太后宮名「宣訓」，嘗廢孫少主，立子常山王演，託司馬光語范祖禹曰：「方今主少國疑，宣訓事猶可慮。」又誘髙士京上書，言父遵裕臨死屛左右謂士京曰：「神宗彌留之際，王珪遣髙士充來問曰：『不知皇太后欲立誰？』我叱士充去之。」皆欲誣宣仁后，以此實之。惇遂追貶司馬光、王珪，贈遵裕奉國軍留後。結中官郝隨爲助，欲追廢宣仁后，自、太妃皆力爭之。哲宗感悟，焚其奏，隨覘知之，密語惇與蔡卞。明日惇、卞再言，哲宗怒曰：「卿等不欲朕入英宗廟乎？」惇、卞乃已。惇又以皇后，元祐中宣仁后所立，迎合郝隨，勸哲宗起掖庭秘獄，託以左道，廢居瑤華宮。其後哲宗頗悔，乃歎曰：「章惇壞我名節。」惇又結劉友端相表裏，請建于中宮。

初，神宗用王安石之言，開熙、河，謀靈、夏，師行十餘年不息。迨聞永樂之敗，神宗當宁慟哭，循致不豫，故元祐宰輔推本其意，專務懷柔外國。西夏請故地，以非要害城砦還之。惇以爲蹙國棄地，罪其帥臣，遂用淺攻撓耕之説，肆開邊隙，絶夏人歳賜，進築汝遮等城，陝西諸道興役五十餘所，敗軍覆將，復棄靑唐，死傷不可計。知天下怨己，欲塞其議，請詔中外察民妄語者論如律。優立賞邏，告訐之風浸盛。民有被酒狂訛者，詔貸其死，惇竟論殺之。用刑愈峻，然不能遏也。

哲宗崩，皇太后議所立，惇厲聲曰：「以禮律言之，母弟簡王當立。」皇太后曰：「老身無子，諸王皆是神宗庶子。」惇復曰：「以長則申王當立。」皇太后曰：「申王病，不可立。」惇尚欲言，知樞密院事曾布叱之曰：「章惇，聽太后處分。」皇太后決策立端王，是爲徽宗，遷惇特進，封申國公。及爲山陵使，靈轝陷澤中，踰宿而行。言者劾其不恭，罷知越州，尋貶武昌軍節度副使、潭州安置。右正言任伯雨論其欲追廢宣仁后，又貶雷州司戸參軍。

初，蘇轍謫雷州，不許占官舍，遂僦民屋，惇又以爲強奪民居，下州追民究治，以僦券甚明，乃已。至是，惇問舍於是民，民曰：「前蘇公來，爲章丞相幾破我家，今不可也。」徙睦州，卒。惇敏識加人數等，窮凶稔惡，不肯以官爵私所親，四子連登科，獨季子援嘗爲校書郎，餘皆隨牒東銓仕州縣，訖無顯者。
## 據
*《宋史》列傳第二百三十
趙普

**趙普**，字**則平**，幽州薊人也。

## 匡胤幕客
後唐幽帥趙德鈞連年用兵，民力疲弊。普父廻舉族徙常山，又徙河南洛陽。普沈厚寡言，鎮陽豪族魏氏以女妻之。

周顯德初，永興軍節度劉詞辟為從事，詞卒，遺表薦普於朝。周世宗用兵淮上，趙匡胤拔滁州，宰相范質奏普為軍事判官。宣祖臥疾滁州，普朝夕奉藥餌，宣祖由是待以宗分。匡胤嘗與語，奇之。時獲盜百餘，當棄市，普疑有無辜者，啟匡胤訊鞫之，獲全活者眾。淮南平，調補渭州軍事判官。匡胤領同州節度，辟為推官；移鎮宋州，表為掌書記。

## 建宋元勳

匡胤北征至陳橋，被酒臥帳中，眾軍推戴，普與匡胤弟光義排闥入告。匡胤欠伸徐起，而眾軍擐甲露刃，喧擁麾下。及匡胤受禪，是為太祖，普以佐命功，授右諫議大夫，充樞密直學士。車駕征李筠，命普與呂餘慶留東京，普願扈從，太祖笑曰：「若勝冑介乎？」從平上黨，遷兵部侍郎、樞密副使，賜第一區。建隆三年，拜樞密使、檢校太保。

乾德二年，范質等三相同日罷，以普為門下侍郎、平章事、集賢殿大學士。中書無宰相署敕，普以為言，上曰：「卿但進敕，朕為卿署之可乎？」普曰：「此有司職爾，非帝王事也。」令翰林學士講求故實，竇儀曰：「今皇弟尹開封，同平章事，即宰相任也。」令署以賜普。既拜相，上視如左右手，事無大小，悉咨決焉。是日，普兼監修國史。命薛居正、呂餘慶參知政事以副之，不宣制，班在宰相後，不知印，不預奏事，不押班，但奉行制書而已。先是，宰相兼敕，皆用內制，普相止用敕，非舊典也。

太祖數微行過功臣家，普每退朝，不敢便衣冠。一日，大雪向夜，普意帝不出。久之，聞叩門聲，普亟出，帝立風雪中，普惶懼迎拜。帝曰：「已約晉王矣。」已而光義至，設重裀地坐堂中，熾炭燒肉。普妻行酒，帝以嫂呼之。因與普計下太原。普曰「太原當西北二面，太原既下，則我獨當之，不如姑俟削平諸國，則彈丸黑子之地，將安逃乎？」帝笑曰：「吾意正如此，特試卿爾。」

五年春，加右僕射、昭文館大學士。俄丁內艱，詔起復視事。遂勸帝遣使分詣諸道，徵丁壯籍名送京師，以備守衛；諸州置通判，使主錢穀。由是兵甲精銳，府為充實。開寶二年冬，普嘗病，車駕幸中書。三年春，又幸其第撫問之。賜賚加等。六年，帝又幸其第。時錢王俶遣使致書於普，及海物十瓶，置於廡下。會車駕至，倉卒不及屏，帝顧問何物，普以實對。帝曰：「海物必佳。」即命啟之。皆瓜子金也。普惶恐頓首謝曰：「臣未發書，實不知。」帝歎曰：「受之無妨，彼謂國家事皆由汝書生爾！」

## 落職復起
普為政頗專，廷臣多忌之。時官禁私販秦、隴大木，普嘗遣親吏詣市屋材，聯巨筏至京師治第，吏因之竊貨大木，冒稱普市貨，鬻都下，權三司使趙玭廉得之以聞。太祖大怒，促令追班，將下制逐普，賴王溥奏解之。故事，宰相、樞密使每候對長春殿，同止廬中；上聞普子承宗娶樞密使李崇矩女，即令分異之。普又以隙地私易尚食蔬圃以廣其居，又營邸店規利。盧多遜為翰林學士，因召對屢攻其短。會雷有鄰擊登聞鼓，訟堂後官胡贊、李可度受賕骫法及劉偉偽作攝牒得官，王洞嘗納賂可度，趙孚授西川官稱疾不上，皆普庇之。太祖怒，下御史府按問，悉抵罪，以有鄰為秘書省正字。普恩益替，始詔參知政事與普更知印、押班、奏事，以分其權。未幾，出為河陽三城節度、檢校太傅、同平章事。

太祖崩而光義自立，是為太宗，尋改元太平興國。普入朝，改太子少保，遷太子太保。時普頗為盧多遜所抑，奉朝請數年，鬱鬱不得志。會柴禹錫、趙鎔等告秦王廷美驕恣，將有陰謀竊發。太宗召問，普言願備樞軸以察姦變，退又上書，自陳預聞太祖、昭憲皇太后顧託之事，辭甚切至。太宗感悟，召見慰諭。俄拜司徒兼侍中，封梁國公。先是，秦王廷美班在宰相上，至是，以普勳舊，再登元輔，表乞居其下，從之。及涪陵事敗，多遜南遷，皆普之力也。

八年，出為武勝軍節度、檢校太尉兼侍中。帝作詩以餞之，普奉而泣曰：「陛下賜臣詩，當刻石，與臣朽骨同葬泉下。」帝為之動容。翌日，謂宰相曰：「普有功國家，朕昔與遊，今齒髮衰矣，不容煩以樞務，擇善地處之，因詩什以導意。普感激泣下，朕亦為之墮淚。」宋琪對曰：「昨日普至中書，執御詩涕泣，謂臣曰：『此生餘年，無階上答，庶希來世得效太馬力。』臣昨聞普言，今復聞宣諭，君臣始終之分，可謂兩全。」

## 輔政始終
雍熙四年，移山南東道節度，自梁國公改封許國公。會詔下親耕籍田，普表求入覲，辭甚懇切。太宗惻然謂宰相曰：「普開國元臣，朕所尊禮，宜從其請。」既至，慰撫數四，普嗚咽流涕。耤田禮畢，帝欲相呂蒙正，以其新進，藉普舊德為之表率，冊拜太保兼侍中。帝謂之曰：「卿國之勳舊，朕所毗倚，古人恥其君不及堯、舜，卿其念哉。」普頓首謝。

時樞密副使趙昌言與胡旦、陳象輿、董儼、梁顥厚善。會旦令翟馬周上封事，排毀時政，普深嫉之，奏流馬周，黜昌言等。鄭州團練使侯莫陳利用驕肆僭侈，大為不法，普廉得之，盡以條奏，利用坐流商州，普固請誅之。其嫉惡強直皆此類。李繼遷之擾邊，普建議以趙保忠復領夏臺故地，因令圖之。保忠反與繼遷同謀為邊患，時論歸咎於普，頗為同列所窺，不得專決。

舊制，宰相以未時歸第，是歲大熱，特許普夏中至午時歸私第。明年，免朝謁，止日赴中書視事，有大政則召對。冬，被疾請告，車駕屢幸其第省之，賜予加等。普遂稱疾篤，三上表求致仕，上勉從之，以普為西京留守、河南尹，依前守太保兼中書令。普三表懇讓。賜手詔曰：「開國舊勳，惟卿一人，不同他等，無至固讓，俟首塗有日，當就第與卿為別。」普捧詔涕泣，因力疾請對，賜坐移晷，頗言及國家事，上嘉納之。普將發，車駕幸其第。

淳化三年春，以老衰久病，令留守通判劉昌言奉表求致政，中使馳傳撫問，凡三上表乞骸骨。拜太師，封魏國公，給宰相奉料，令養疾，俟損日赴闕，仍遣其弟宗正少卿安易齎詔書賜之。又特遣使賜普詔曰：「卿頃屬微疴，懇求致政，朕以居守之重，慮煩耆耋，維師之命，用表尊賢。佇聞有瘳，與朕相見。今賜羊酒如別錄，卿宜愛精神，近醫藥，強飲食，以副朕眷遇之意。」七月，卒，年七十一。

卒之先一歲，普生日，太宗遣其子承宗齎器幣、鞍馬就賜之，承宗復命未幾卒。次歲，普已罷中書令，故事，無生辰之賜，特遣普侄婿左正言、直昭文館張秉賜之禮物。普聞之，因追悼承宗，秉未至而普疾篤。先是，普遣親吏甄潛詣上清太平宮致禱，神為降語曰：「趙普，宋朝忠臣，久被病，亦有冤累耳。」潛還，普力疾冠帶，出中庭受神言，涕泗感咽，是夕卒。

太宗聞之震悼，謂近臣曰：「普事先帝，與朕故舊，能斷大事，嚮與朕嘗有不足，眾所知也。朕君臨以來，每優禮之，普亦傾竭自效，盡忠國家，真社稷臣也，朕甚惜之。」因出涕，左右感動。廢朝五日，為出次發哀。贈尚書令，追封真定王，賜諡「忠獻」，上撰神道碑銘，親八分書以賜之。遣右諫議大夫范杲攝鴻臚卿，護喪事。賻絹、布各五百匹，米、麫各五百石。葬日，有司設鹵簿鼓吹如式。二女皆笄，普妻和氏言願為尼，太宗再三諭之，不能奪。賜長女名志願，號智果大師；次女名志英，號智圓大師。真宗咸平初，追封韓王。

## 引據

分類:宋列傳
韓濩

**韓濩**（朝鮮語︰한호），字**景洪**（朝鮮語：경홍），號**石峯**（석봉）、**淸沙**（청사），朝鮮國通譯官，著名漢書書藝家，人稱**名筆**，**韓石峯**。嘉靖二十二年十一月十五日生，萬曆三十三年七月一日卒。

分類:朝鮮列傳
高熲

**高熲**又名**敏**，字**昭玄**，渤海蓚人也。

## 望族
其先因官北邊，沒於遼左。曾祖皓，乙太和中自遼東歸魏，官至衛尉卿。祖孝安，位兗州刺史。父賓，仕東魏，位諫議大夫。大統六年，避讒棄官奔西魏，獨孤信引賓為僚佐，賜姓獨孤氏。熲少明敏，有器局，略涉文史，尤善詞令。初，孩孺時，家有柳樹，高百許尺，亭亭如蓋。里中父老曰：「此家當出貴人。」年十七，周齊王憲引為記室。襲爵武陽縣伯，再遷內史下大夫。以平齊功，拜開府。

## 仕隋
隋文帝得政，素知熲強明，久習兵事，多計略，意欲引之入府。遣邗公楊惠諭意，熲承旨忻然，曰：「願受驅馳。縱公事不成，亦不辭滅族。」於是為府司錄。時長史鄭譯、司馬劉昉並以奢縱被疏，帝彌屬意於熲，委以心膂。尉遲迥起兵也，帝令韋孝寬伐之，軍至河陽，莫敢先進。帝以諸將不一，令崔仲方監之，仲方辭以父在山東。時熲見劉昉、鄭譯等並無去意，遂自請行，深合上旨。受命便發，遣人辭母雲，忠孝不可兩兼，歔欷就路。至軍，為橋于沁水，賊於上流縱火筏，熲預為土狗以禦之。既度，焚橋而戰，大破之。軍還，侍宴於臥內，帝撤禦帷以賜之。進位柱國，改封義寧縣公，遷丞相府司馬，任寄益隆。

及帝受禪，拜尚書左僕射、納言，進封渤海郡公。朝臣莫與為比，帝每呼為獨孤而不名也。熲佯避權勢，上表遜位，讓於蘇威。帝欲成其美，聽解僕射。數日，帝曰：「蘇威高蹈前朝，熲能舉善。吾聞進賢受上賞，寧可令去官！」於是令熲復位。俄拜左衛大將軍，本官如故。突厥屢為邊患，詔熲鎮遏緣邊。及還，賜馬百疋，牛羊千計。領新都大監，制度多出於熲。熲每坐朝堂北槐樹下以聽事，其樹不依行列，有司將伐之。帝特命勿去，以示後人。其見重如此。又拜左領軍大將軍。餘官如故。母憂去職，二旬，起令視事。熲流涕辭讓，不許。

## 平陳
開皇二年，長孫覽、元景山等伐陳，令熲節度諸軍。會陳宣帝殂，熲以禮不伐喪，奏請班師。蕭岩之叛，詔熲綏集江漢，甚得人和。帝嘗問熲以取陳之策，熲曰：「江北地寒，田收差晚，江南土熱，水田早熟。量彼收穫之際，微征士馬，聲言掩襲。賊必屯兵禦守，足得廢其農時。彼既聚兵，我更解甲，再三若此，賊以為常。後更集兵，彼必不信，猶豫之頃，我乃濟師，登陸而戰，兵氣益倍。又江南土薄，舍多竹茅，所有儲積，皆非地窖。密遣行人，因風縱火，待彼修立，而更燒之。不出數年，自可財力俱盡。」帝用其策，由是陳人益弊。

九年，晉王廣大舉伐陳，以熲為無帥長史，三軍皆取斷於熲。及陳平，晉王欲納陳主寵姬張麗華。熲曰：「武王滅殷，戮妲己。今平陳國，不宜取麗華。」乃命斬之。王甚不悅。及軍還，以功加上柱國，進爵齊國公，賜物九千段，定食千乘縣千五百戶。帝勞之曰：「公伐陳後，人云公反，朕已斬之。君臣道合，非青蠅所間也。」熲又遜位，優詔不許。

## 失寵
是後右衛將軍龐晃及將軍盧賁等，前後短熲於帝。帝怒，皆被疏黜。因謂熲曰：「獨孤公猶鏡也，每被磨瑩，皎然益明。」未幾，尚書都事姜曄、楚州行參軍李君才並奏稱水旱不調，罪由高熲，請廢黜之。二人俱得罪而去，親禮逾密。帝幸并州，留熲居守。及還，賜縑五千匹，行宮一所為莊舍。其夫人賀拔氏寢疾，中使顧問不絕。帝親幸其第，賜錢百萬，絹萬匹，復賜以千里馬。嘗從容命熲與賀若弼言及平陳事，熲曰：「賀若弼先獻十策，後於蔣山苦戰破賊。臣文吏耳，焉敢與猛將論功！」帝大笑，時論嘉其有讓。尋以其子表仁尚太子勇女，前後嘗賜，不可勝計。

時熒惑入太微，犯左執法。術者劉暉私於熲曰：「天文不利宰相，可修德以禳之。」熲不自安，以暉言奏之。上厚加賞慰。突厥犯塞，以熲為元帥擊破之。又出白道，進圖入磧，遣使請兵，近臣言熲欲反，帝未有所答，熲亦破賊而還。

時太子勇失愛，帝潛有廢立志，謂熲曰：「晉王妃有神告之，言王必有天下。」熲跪曰：「長幼有序，不可廢。」遂止。獨孤皇后知熲不可奪，陰欲去之。初，熲夫人卒，後言於帝曰：「高僕射老矣，而喪夫人，陛下何以不為之娶？」帝以後言告熲，熲流涕謝曰：「臣今已老，退朝唯齋居讀佛經而已。雖陛下垂哀之深，至於納室，非臣所原。」帝乃止。至是，熲愛妾產男，帝聞極歡，後甚不悅，曰：「陛下當復信熲邪？始陛下欲為熲娶，熲心存愛妾，面欺陛下，今其詐已見。」帝由是疏熲。

會議伐遼東，熲固諫不可。帝不從，以熲為元帥長史，從漢王征遼東，遇霖潦疾疫，不利而還。後言於帝曰：「熲初不欲行，陛上強之，妾固知其無功矣。」又帝以漢王年少，專委軍於熲。熲以任寄隆重，每懷至公，無自疑意。諒所言多不用，因甚銜之。及還，諒泣言於後曰：「免熲殺，幸矣！」帝聞，彌不平。俄而上柱國王積以罪誅，當推覆之際，乃有禁中事，雲於熲處得之。帝欲成熲罪，聞此大驚。時上柱國賀若弼、吳州總管宇文幹、刑部尚書薛胄、戶部尚書斛律孝卿、兵部尚書柳述等明熲無罪，帝愈怒，皆以之屬吏。自是朝臣莫敢言。熲竟坐免，以公就第。

## 枉死
未幾，帝幸秦王俊第，召熲侍宴。熲歔欷悲不自勝，獨孤皇后亦對之泣，左右皆流涕。帝謂曰：「朕不負公，公自負朕也。」因謂侍臣曰：「我于高熲勝兒子，雖或不見，常似目前。自其解落，瞑然忘之，如本無高熲。不可以身要君，自雲第一也。」頃之，熲國令上熲陰事，稱：「其子表仁謂熲曰：「昔司馬仲達初托疾不朝，遂有天下。公今遇此，安知非福？」於是帝大怒，囚熲于內史省而鞫之。憲司復奏熲他事，云：「沙門真覺嘗謂熲曰：『明年國有大喪。』尼令暉復云：『十七、八年，皇帝有大厄，十九年不可過。』」帝聞益怒，顧謂群臣曰：「帝王豈可力求。孔丘以大聖之才，作法垂于後代，甯不欲大位邪？天命不可耳。熲與子言，自比晉帝，此何心乎？」有司請斬之，帝曰：「去年殺虞慶則，今茲斬王積，如更誅熲，天下謂我何！」於是除熲名。初，熲為僕射，其母誡之曰：「汝富貴已極，但有斫頭耳，爾其慎之！」熲由是常恐禍變。及此，熲歡然無恨色，以為得免禍。

煬帝即位，拜太常卿。時有詔收周、齊故樂人及天下散樂。熲奏：「此樂久廢。今若征之，恐無識之徒棄本逐末，遞相教習。」帝不悅。帝時侈靡，聲色滋甚，又起長城之役。熲甚病之，謂太常丞李懿曰：「周天元以好樂而亡，殷監不進，安可復爾！」時帝遇啟民可汗恩禮過厚，熲謂太府卿何稠曰：「此虜頗知中國虛實、山川險易，恐為後患。」復謂觀王雄曰：「近來朝廷殊無綱紀。」有人奏之，帝以為訕謗朝政，誅之，諸子徙邊。

## 出典

分類:隋列傳
元昭宗

**北元昭宗**諱**愛猷識理答臘**惑**愛猷識理達臘**，元順帝子也。母箕氏，出高麗人也。

順帝至正十三年六月封皇太子，至正二十八年北遷。至正三十年，卽位於年號**宣光**。洪武十一年五月十日卒，諡**武承和孝皇帝**，蒙古語尊號**必里克圖可汗**惑 **必里秃可汗**。

## 據
*《元史·順帝本紀》
*《明史》

分類:北元本紀
聶士成

**聶士成**，字功亭，安徽合肥人。初從袁甲三軍討捻，補把總。同治初，改隸淮軍，從劉銘傳分援江、浙、閩、皖，累遷至副將。東捻敗，賜號力勇巴圖魯，擢總兵。西捻平，晉提督。光緒十年，法人據基隆，率師渡台灣，屢戰卻敵。還北洋，統慶軍駐旅順。十七年，海軍大閱禮成，晉頭品秩。調統蘆臺淮、練諸軍，擊熱河朝陽教匪，擒斬其酋楊悅春，賞黃馬褂，易勇號曰巴圖隆阿。明年，授山西太原鎮總兵，仍留蘆臺治軍。請單騎巡邊，歷東三省俄羅斯東境、朝鮮八道，圖其山川厄塞，著東遊紀程。

逾歲，日韓亂起，隨提督葉志超軍牙山。聞高升兵艦毀，語志超曰：「海道梗，牙山不可守。公州背山面江，勢便利。」從之。士成乃先諸軍發，次成歡，遇伏，迷失道，吏士無人色。士成見二鶴立岡阜，語眾曰：「彼處無隱兵也！」遂出險，往就志超。志超已棄公州行，追及之。士成議趨平壤合大軍，而鴻章檄令內渡，以故平壤陷，得免議。志超逮問，宋慶接統諸軍，遣士成守虎山。未幾，銘軍潰，諸軍皆走，士成猶悉力以御。日軍大集，力不支，退扼大高嶺。是時遼西危棘，士成請奇兵出敵後截其運道，諸帥不從，乃自率師偪雪裡站而陣。除夕，置酒飲將士，預設伏以待，日軍果來襲，大敗之分水嶺，斬日將富剛三造。優詔褒勉，授直隸提督。

和議成，還駐蘆臺。北洋創立武衛軍，改所部三十營為前軍，與宋慶、董福祥、袁世凱並為統帥。慶、福祥用舊法訓練，世凱軍仿日式，士成軍則半仿德式，是為武衛四軍。

二十六年，拳匪亂，戕總兵楊福同，命士成相機剿辦。匪焚黃村、廊坊鐵軌，士成阻止之，弗應，擊殺數十人。其黨大恨，訴諸朝，朝旨訶責士成。時匪麕集天津可二萬，遇武衛軍輒詬辱，士成檢勒部下毋妄動。榮祿慮激變，馳書慰解之，士成覆書曰：「匪害民，必至害國！身為提督，境有匪不能剿，如職何？」乃鬱鬱駐楊村觀變。會英、法諸國聯軍至，士成三分其軍，一護鐵路，一留蘆臺，而自率兵守天津。連奪陳家溝、跑馬廠、八里台，徑攻紫竹林，喋血八晝夜，敵來益眾，燃毒煙砲，我軍稍卻。士成立橋上手刃退卒，顧諸將曰：「此吾致命之所也，逾此一步非夫矣！」遂殞於陣，腸胃洞流。詔賜卹。閱二載，以世凱言，贈太子少保，諡忠節，建專祠。
高拱

**高拱**，字**肅卿**，河南新鄭人也。嘉靖二十年進士，選庶吉士。逾年，授編修。穆宗居裕邸，出閣請讀，拱與檢討陳以勤併為侍講。世宗諱言立太子，而景王未之國，中外危疑。拱侍裕邸九年，啟王益敦孝謹，敷陳剴切。王甚重之，手書「懷賢忠貞」字賜焉。累遷侍講學士。

嚴嵩、徐階遞當國，以拱他日當得重，薦之世宗。拜太常卿，掌國子監祭酒事。四十一年，擢禮部左侍郎。尋改吏部，兼學士，掌詹事府事。進禮部尚書，召入直廬。撰齋詞，賜飛魚服。四十五年，拜文淵閣大學士，與郭樸同入閣。拱與樸皆階所薦也。世宗居西苑，閣臣直廬在苑中。拱未有子，移家近直廬，時竊出。一日，帝不豫，誤傳非常，拱遽移具出。始階甚親拱，引入直。拱驟貴，負氣頗忤階。給事中胡應嘉，階鄉人也，以劾拱姻親自危。且瞷階方與拱郤，遂劾拱不守直廬，移器用於外。世宗病，勿省也。拱疑應嘉受階指，大憾之。

穆宗即位，進少保兼太子太保。階雖為首輔，而拱自以帝舊臣，數與之抗，樸復助之，階漸不能堪。而是時以勤與張居正皆入閣，居正亦侍裕邸講。階草遺詔，獨與居正計，拱心彌不平。會議登極賞軍及請上裁去留大臣事，階悉不從拱議，嫌益深。應嘉掌吏科，佐部院考察，事將竣，忽有所論救。帝責其牴牾，下閣臣議罰。樸奮然曰：「應嘉無人臣禮，當編氓。」階旁睨拱，見拱方怒，勉從之。言路謂拱以私怨逐應嘉，交章劾之。給事中歐陽一敬劾拱尤力。階於拱辯疏，擬旨慰留，而不甚譴言者。拱益怒，相與忿詆閣中。御史齊康為拱劾階，康坐黜。於是言路論拱者無虛日，南京科道至拾遺及之。拱不自安，乞歸，遂以少傅兼太子太傅、尚書、大學士養病去。隆慶元年五月也。拱以舊學蒙眷注，性強直自遂，頗快恩怨，卒不安其位去。既而階亦乞歸。

三年冬，帝召拱以大學士兼掌吏部事。拱乃盡反階所為，凡先朝得罪諸臣以遺詔錄用贈恤者，一切報罷。且上疏極論之曰：「《明倫大典》頒示已久。今議事之臣假托詔旨，凡議禮得罪者悉從褒顯，將使獻皇在廟之靈何以為享？先帝在天之靈何以為心？而陛下歲時入廟，亦何以對越二聖？臣以為未可。」帝深然之。法司坐方士王金等子弒父律。拱覆上疏曰：「人君隕於非命，不得正終，其名至不美。先帝臨御四十五載，得歲六十有餘。末年抱病，經歲上賓，壽考令終，曾無暴遽。今謂先帝為王金所害，誣以不得正終，天下後世視先帝為何如主？乞下法司改議。」帝復然拱言，命減戍。拱之再出，專與階修郤，所論皆欲以中階重其罪。賴帝仁柔，弗之竟也。階子弟頗橫鄉里。拱以前知府蔡國熙為監司，簿錄其諸子，皆編戍。所以扼階者，無不至。逮拱去位，乃得解。

拱練習政體，負經濟才，所建白皆可行。其在吏部，欲遍識人才，授諸司以籍，使署賢否，志里姓氏，月要而歲會之。倉卒舉用，皆得其人。又以時方憂邊事，請增置兵部侍郎，以儲總督之選。由侍郎而總督，由總督而本兵，中外更番，邊材自裕。又以兵者專門之學，非素習不可應卒。儲養本兵，當自兵部司屬始。宜慎選司屬，多得智謀才力曉暢軍旅者，久而任之，勿遷他曹。他日邊方兵備督撫之選，皆於是取之。更各取邊地之人以備司屬，如銓司分省故事，則題覆情形可無扞格，並重其賞罰以鼓勵之。凡邊地有司，其責頗重，不宜付雜流及遷謫者。皆報可，著為令。拱又奏請科貢與進士並用，勿循資格。其在部考察，多所參伍，不盡憑文書為黜陟，亦不拘人數多寡，黜者必告以故，使眾咸服。古田瑤賊亂，用殷正茂總督兩廣。曰：「是雖貪，可以集事。」貴州撫臣奏土司安國亨將叛，命阮文中代為巡撫。臨行語之曰：「國亨必不叛，若往，無激變也。」即而如其言。以廣東有司多貪黷，特請旌廉能知府侯必登，以歷其餘。又言馬政、鹽政之官，名為卿、為使，而實以閒局視之，失人廢事，漸不可訓。惟教官驛遞諸司，職卑錄薄，遠道為難，宜銓注近地，以恤其私。詔皆從之。拱所經畫，皆此類也。

俺答孫把漢那吉來降，總督王崇古受之，請於朝，乞授以官。朝議多以為不可，拱與居正力主之。遂排眾議請於上，而封貢以成。事具崇古傳。進拱少師兼太子太師、尚書、大學士，改建極殿。拱以邊境稍寧，恐將士惰玩，復請敕邊臣及時閒暇，嚴為整頓，仍時遣大臣閱視。帝皆從之。遼東奏捷，進柱國、中極殿大學士。尋考察科道，拱請與都察院同事。時大學士趙貞吉掌都察院，持議稍異同。給事中韓楫劾貞吉有所私庇。貞吉疑拱嗾之，遂抗章劾拱，拱亦疏辨。帝不直貞吉，令致仕去。拱既逐貞吉，專橫益著。尚寶卿劉奮庸上疏陰斥之，給事中曹大埜疏劾其不忠十事，皆謫外任。拱初持清操，後其門生、親串頗以賄聞，致物議。帝終眷拱不衰也。

始拱為祭酒，居正為司業，相友善，拱亟稱居正才。及是李春芳、陳以勤皆去，拱為首輔，居正肩隨之。拱性直而傲，同官殷士儋輩不能堪，居正獨退然下之，拱不之察也。馮保者，中人，性黠，次當掌司禮監，拱薦陳洪及孟沖，帝從之，保以是怨拱。而居正與保深相結。六年春，帝得疾，大漸，召拱與居正、高儀受顧命而崩。初，帝意專屬閣臣，而中官矯遺詔命與馮保共事。

神宗即位，拱以主上幼沖，懲中官專政，條奏請詘司禮權，還之內閣。又命給事中雒遒、程文合疏攻保，而己從中擬旨逐之。拱使人報居正，居正陽諾之，而私以語保。保訴於太后，謂拱擅權，不可容。太后頷之。明日，召群臣入，宣兩宮及帝詔。拱意必逐保也，急趨入。比宣詔，則數拱罪而逐之。拱伏地不能起，居正掖之出，僦騾車出宣武門。居正乃與儀請留拱，弗許。請得乘傳，許之。拱既去，保憾未釋。復構王大臣獄，欲連及拱，已而得寢。居家數年，卒。居正請復其官，與祭葬如例。中旨給半葬，祭文仍寓貶詞雲。久之，廷議論拱功，贈太師，諡**文襄**，廕嗣子務觀為尚寶丞。
張華

**張華**，字**茂先**，范陽方城人也。父平，魏漁陽郡守。華少孤貧，自牧羊，同郡盧欽見而器之。鄉人劉放亦奇其才，以女妻焉。華學業優博，辭藻溫麗，朗贍多通，圖緯方伎之書莫不詳覽。少自修謹，造次必以禮度。勇於赴義，篤于周急。器識弘曠，時人罕能測之。初未知名，著《鷦鷯賦》以自寄。

陳留阮籍見之，歎曰：「王佐之才也！」由是聲名始著。郡守鮮于嗣薦華為太常博士。盧欽言之于文帝，轉河南尹丞，未拜，除佐著作郎。頃之，遷長史，兼中書郎。朝議表奏，多見施用，遂即真。晉受禪，拜黃門侍郎，封關內侯。華強記默識，四海之內，若指諸掌。武帝嘗問漢宮室制度及建章千門萬戶，華應對如流，聽者忘倦，畫地成圖，左右屬目。帝甚異之，時人比之子產。數歲，拜中書令，後加散騎常侍。遭母憂，哀毀過禮，中詔勉勵，逼令攝事。

初，帝潛與羊祜謀伐吳，而群臣多以為不可，唯華贊成其計。其後，祜疾篤，帝遣華詣祜，問以伐吳之計。及將大舉，以華為度支尚書，乃量計運漕，決定廟算。眾軍既進，而未有克獲，賈充等奏誅華以謝天下。帝曰：「此是吾意，華但與吾同耳。」時大臣皆以為未可輕進，華獨堅執，以為必克。及吳滅，詔曰：「尚書、關內侯張華，前與故太傅羊祜共創大計，遂典掌軍事，部分諸方，算定權略，運籌決勝，有謀謨之勳。其進封為廣武縣侯，增邑萬戶，封子一人為亭侯，千五百戶，賜絹萬匹。」

華名重一世，眾所推服，晉史及儀禮憲章並屬於華，多所損益。當時詔誥皆所草定，聲譽益盛，有台輔之望焉。而荀勖自以大族，恃帝恩深，憎疾之，每伺間隙，欲出華外鎮。會帝問華：「誰可託寄後事者？」對曰：「明德至親，莫如齊王攸。」既非上意所在，微為忤旨，間言遂行。乃出華為持節、都督幽州諸軍事、領護烏桓校尉、安北將軍。撫納新舊，戎夏懷之。東夷馬韓、新彌諸國依山帶海，去州四千餘里，歷世未附者二十餘國，並遣使朝獻。於是遠夷賓服，四境無虞，頻歲豐稔，士馬強盛。

朝議欲徵華入相，又欲進號儀同。初，華毀徵士馮恢於帝，紞即恢之弟也，深有寵於帝。紞嘗侍帝，從容論魏晉事，因曰；「臣竊謂鍾會之釁，頗由太祖。」帝變色曰：「卿何言邪！」紞免冠謝曰；「臣愚冗瞽言，罪應萬死。然臣微意，猶有可申。」帝曰：「何以言之」紞曰：「臣以為善禦者必識六轡盈縮之勢，善政者必審官方控帶之宜，故仲由以兼人被抑，冉求以退弱被進，漢高八王以寵過夷滅，光武諸將由抑損克終。非上有仁暴之殊，下有愚智之異，蓋抑揚與奪使之然耳。鍾會才見有限，而太祖誇獎太過，嘉其謀猷，盛其名器，居以重勢，委以大兵，故使會自謂算無遺策，功在不賞，輈張跋扈，遂構凶逆耳。向令太祖錄其小能，節以大禮，抑之以權勢，納之以軌則，則亂心無由而生，亂事無由而成矣。」帝曰：「然。」紞稽首曰：「陛下既已然微臣之言，宜思堅冰之漸，無使如會之徒復致覆喪。」帝曰：「當今豈有如會者乎？」紞曰：「東方朔有言『談何容易』，《易》曰：『臣不密則失身』。」帝乃屏左右曰：「卿極言之。」紞曰：「陛下謀謨之臣，著大功於天下，海內莫不聞知，據方鎮總戎馬之任者，皆在陛下聖慮矣。」帝默然。頃之，徵華為太常。以太廟屋棟折，免官。遂終帝之世，以列侯朝見。

惠帝即位，以華為太子少傅，與王戎、裴楷、和嶠俱以德望為楊駿所忌，皆不與朝政。及駿誅後，將廢皇太后，會群臣於朝堂，議者皆承望風旨，以為《春秋》絕文姜，今太后自絕于宗廟，亦宜廢黜。」惟華議以為「夫婦之道，父不能得之於子，子不能得之于父，皇太后非得罪于先帝者也。今黨其所親，為不母於聖世，宜依漢廢趙太后為孝成后故事，貶太后之號，還稱武皇后，居異宮，以全貴終之恩」。不從，遂廢太后為庶人。

楚王瑋受密詔殺太宰汝南王亮、太保衛瓘等，內外兵擾，朝廷大恐，計無所出。華白帝以「瑋矯詔擅害二公，將士倉卒，謂是國家意，故從之耳。今可遣騶虞幡使外軍解嚴，理必風靡。」上從之，瑋兵果敗。及瑋誅，華以首謀有功，拜右光祿大夫、開府儀同三司、侍中、中書監，金章紫綬。固辭開府。

賈謐與后共謀，以華庶族，儒雅有籌略，進無逼上之嫌，退為眾望所依，欲倚以朝綱，訪以政事。疑而未決，以問裴頠，頠素重華，深贊其事。華遂盡忠匡輔，彌縫補闕，雖當暗主虐後之朝，而海內晏然，華之功也。華懼后族之盛，作《女史箴》以為諷。賈后雖凶妒，而知敬重華。久之，論前後忠勳，進封壯武郡公。華十餘讓，中詔敦譬，乃受。數年，代下邳王晃為司空，領著作。

及賈后謀廢太子，左衛率劉卞甚為太子所信遇，每會宴，卞必預焉。屢見賈謐驕傲，太子恨之，形於言色，謐亦不能平。卞以賈后謀問華，華曰：「不聞。」卞曰：「卞以寒悴，自須昌小吏受公成拔，以至今日。士感知己，是以盡言，而公更有疑于卞邪！」華曰：「假令有此，君欲如何？」卞曰：「東宮俊乂如林，四率精兵萬人。公居阿衡之任，若得公命，皇太子因朝入錄尚書事，廢賈后於金墉城，兩黃門力耳。」華曰：「今天子當陽，太子，人子也，吾又不受阿衡之命，忽相與行此，是無其君父，而以不孝示天下也。雖能有成，猶不免罪，況權戚滿朝，威柄不一，而可以安乎！」及帝會群臣於式乾殿，出太子手書，遍示群臣，莫敢有言者。惟華諫曰；「此國之大禍。自漢武以來，每廢黜正嫡，恆至喪亂。且國家有天下日淺，願陛下詳之。」尚書左僕射裴頠以為宜先檢校傳書者，又請比校太子手書，不然，恐有詐妄。賈后乃內出太子素啟事十餘紙，眾人比視，亦無敢言非者，議至日西不決，后知華等意堅，因表乞免為庶人，帝乃可其奏。

初，趙王倫為鎮西將軍，撓亂關中，氐羌反叛，乃以梁王肜代之。或說華曰：「趙王貪昧，信用孫秀，所在為亂，而秀變詐，奸人之雄。今可遣梁王斬秀，刈趙之半，以謝關右，不亦可乎！」華從之，肜許諾。秀友人辛冉從西來，言於肜曰：「氐羌自反，非秀之為。」故得免死。倫既還，諂事賈后，因求錄尚書事，後又求尚書令。華與裴頠皆固執不可，由是致怨，倫、秀疾華如仇。武庫火，華懼因此變作，列兵固守，然後救之，故累代之寶及漢高斬蛇劍、王莽頭、孔子屐等盡焚焉。時華見劍穿屋而飛，莫知所向。

初，華所封壯武郡有桑化為柏，識者以為不詳。又華第舍及監省數有妖怪。少子韙以中台星坼，勸華遜位。華不從，曰；「天道玄遠，惟修德以應之耳。不如靜以待之，以俟天命。」及倫、秀將廢賈后，秀使司馬雅夜告華曰：「今社稷將危，趙王欲與公共匡朝廷，為霸者之事。」華知秀等必成篡奪，乃距之。雅怒曰：「刃將加頸，而吐言如此！」不顧而出。華方晝臥，忽夢見屋壞，覺而惡之。是夜難作，詐稱詔召華，遂與裴頠俱被收。華將死，謂張林曰：「卿欲害忠臣耶？」林稱詔詰曰：「卿為宰相，任天下事，太子之廢，不能死節，何也」華曰：「式乾之議，臣諫事具存，非不諫也。」林曰：「諫若不從，何不去位？」華不能答。須臾，使者至曰：「詔斬公。」華曰：「臣先帝老臣，中心如丹。臣不愛死，懼王室之難，禍不可測也。」遂害之于前殿馬道南，夷三族，朝野莫不悲痛之。時年六十九。
嚴世蕃

**嚴世蕃**，嚴嵩之子也。短項肥體，眇一目，由父任入仕。以築京師外城勞，由太常卿進工部左侍郎，仍掌尚寶司事。剽悍陰賊，席父寵，招權利無厭。然頗通國典，曉暢時務。嘗謂天下才，惟己與陸炳、楊博為三。炳死，益自負。嵩耄昏，且旦夕直西內，諸司白事，輒曰：「以質東樓。」東樓，世蕃別號也。朝事一委世蕃，九卿以下浹日不得見，或停至暮而遣之。士大夫側目屏息，不肖者奔走其門，筐篚相望於道。世蕃熟諳中外官饒瘠險易，責賄多寡，毫髮不能匿。其治第京師，連三四坊，堰水為塘數十畝，羅珍禽奇樹其中，日擁賓客縱倡樂，雖大僚或父執，虐之酒，不困不已。居母喪亦然。好古尊彝、奇器、書畫，趙文華、鄢懋卿、胡宗憲之屬，所到輒輦致之，或索之富人，必得然後已。被應龍劾戍雷州，未至而返，益大治園亭。其監工奴見袁州推官郭諫臣，不為起。御史林潤嘗劾懋卿，懼相報，因與諫臣謀發其罪，且及冤殺楊繼盛、沈練狀。世蕃喜，謂其黨曰：「無恐，獄且解。」法司黃光升等以讞詞白徐階，階曰：「諸公欲生之乎？」僉曰：「必欲死之。」曰：「若是，適所以生之也。夫楊、沈之獄，嵩皆巧取上旨。今顯及之，是彰上過也。必如是，諸君且不測，嚴公子騎款段出都門矣。」為手削其草，獨按龍文與汪直姻舊，為交通賄世蕃乞官。世蕃用彭孔言，以南昌倉地有王氣，取以治第，制擬王者。又結宗人典楧陰伺非常，多聚亡命。龍文又招直餘黨五百人，謀為世蕃外投日本，先所發遣世蕃班頭牛信，亦自山海衛棄伍北走，誘致外兵，共相回應。即日令光升等疾書奏之。世蕃聞，詫曰：「死矣。」遂斬於市。籍其家，黃金可三萬餘兩，白金二百萬餘兩，他珍寶服玩所值又數百萬。
李廣利

**李廣利**，女弟李夫人有寵於上，產昌邑哀王。太初元年，以廣利為貳師將軍，發屬國六千騎及郡國惡少年數万人以往，期至貳師城取善馬，故號“貳師將軍”。故浩侯王恢使道軍。既西過鹽水，當道小國各堅城守，不肯給食，攻之不能下。下者得食，不下者數日則去。比至鬱成，士財有數千，皆飢罷。攻鬱成城，鬱成距之，所殺傷甚眾。貳師將軍與左右計：“至鬱成尚不能舉，況至其王都乎？”引而還。往來二歲，至敦煌，士不過什一二。使使上書言：“道遠，多乏食，且士卒不患戰而患飢。人少，不足以拔宛。願且罷兵，益發而復往。”天子聞之，大怒，使使遮玉門關，曰：“軍有敢入，斬之。”貳師恐，因留屯敦煌。

　　其夏，漢亡浞野之兵二萬餘於匈奴，公卿議者皆願罷宛軍，專力攻胡。天子業出兵誅宛，宛小國而不能下，則大夏之屬漸輕漢，而宛善馬絕不來，烏孫、輪台易苦漢使，為外國笑。乃案言伐宛尤不便者鄧光等。赦囚徒扞寇盜，發惡少年及邊騎，歲餘而出敦煌六萬人，負私從者不與。牛十萬，馬三萬匹，驢、橐駝以萬數齎糧，兵弩甚設。天下騷動，轉相奉伐宛，五十餘校尉。宛城中無井，汲城外流水，於是遣水工徙其城下水空以穴其城。益發戍甲卒十八萬酒泉、張掖北，置居延、休屠以衛酒泉。而發天下七科適，及載糒給貳師，轉車人徒相連屬至敦煌。而拜習馬者二人為執驅馬校尉，備破宛擇取其善馬雲。

　　於是貳師後復行，兵多，所至小國莫不迎，出食給軍。至輪台，輪台不下，攻數日，屠之。自此而西，平行至宛城，兵到者三萬。宛兵迎擊漢兵，漢兵射敗之，宛兵走入保其城。貳師欲攻鬱成城，恐留行而令宛益生詐，乃先至宛，決其水原，移之，則宛固已憂困。圍其城，攻之四十餘日。其外城壞，虜宛貴人勇將煎靡。宛大恐，走入中城，相與謀曰：“漢所為攻宛，以王毋寡。”宛貴人謀曰：“王毋寡匿善馬，殺漢使。今殺王而出善馬，漢兵宜解；即不，乃力戰而死，未晚也。”宛貴人皆以為然，共殺王。持其頭，遣人使貳師，約曰：“漢無攻我，我盡出善馬，恣所取，而給漢軍食。即不聽我，我盡殺善馬，康居之救又且至。至，我居內，康居居外，與漢軍戰。孰計之，何從？”是時，康居候視漢兵尚盛，不敢進。貳師聞宛城中新得漢人知穿井，而其內食尚多。計以為來誅首惡者毋寡，毋寡頭已至，如此不許，則堅守，而康居候漢兵罷來救宛，破漢軍必矣。軍吏皆以為然，許宛之約。宛乃出其馬，令漢自擇之，而多出食食漢軍。漢軍取其善馬數十匹，中馬以下牝牡三千餘匹，而立宛貴人之故時遇漢善者名昧蔡為宛王，與盟而罷兵，終不得入中城，罷而引歸。

　　初，貳師起孰煌西，為人多，道上國不能食，分為數軍，從南北道。校尉王申生、故鴻臚壺充國等千餘人別至鬱成，城守不肯給食。申生去大軍二百里，負而輕之，攻鬱成急。鬱成窺知申生軍少，晨用三千人攻殺申生等，數人脫亡，走貳師。貳師令搜粟都尉上官桀往攻破鬱成，鬱成降。其王亡走康居，桀追至康居。康居聞漢已破宛，出鬱成王與桀，桀令四騎士縛守詣大將軍。四人相謂“鬱成，漢所毒，今生將，卒失大事。”欲殺，莫適先擊。上邽騎士趙弟拔劍擊斬鬱成王。桀等遂追及大將軍。

　　初，貳師後行，天子使使告烏孫大發兵擊宛。烏孫發二千騎往，持兩端，不肯前。貳師將軍之東，諸所過小國聞宛破，皆使其子弟從入貢獻，見天子，因為質焉。軍還，入玉門者萬餘人，馬千餘匹。後行，非乏食，戰死不甚多，而將吏貪，不愛卒，侵牟之，以此物故者眾。天子為萬里征伐，不錄其過，乃下詔曰：“匈奴為害久矣，今雖徙幕北，與旁國謀共要絕大月氏使，遮殺中郎將江、故雁門守攘。危須以西及大宛皆合約殺期門車令、中郎將朝及身毒國使，隔東西道。貳師將軍廣利征討厥罪，伐勝大宛。賴天之靈，從溯河山，涉流沙，通西海，山雪不積，士大夫徑度，獲王首虜，珍怪之物畢陳於闕。其封廣利為海西侯，食邑八千戶。”又封斬鬱成王者趙弟為新畤侯；軍正趙始成功最多，為光祿大夫；上官桀敢深入，為少府；李哆有計謀，為上黨太守。軍官吏為九卿者三人，諸侯相、郡守、二千石百餘人，千石以下千餘人。奮行者官過其望，以適過行者皆黜其勞。士卒賜直四萬錢。伐宛再反，凡四歲而得罷焉。

　　後十一歲，徵和三年，貳師復將七萬騎出五原，擊匈奴，度郅居水。兵敗，降匈奴，為單于所殺。
豐田自動車

**豐田自動車**，簡寫**豐田**。日本之跨國自動車公司，平成七年設，總部設愛知縣豐田市。世上銷量其第二，僅次德國福斯集團。

至壬寅年(西曆二〇一二年)，豐田共售出九百七十三萬輛自動車。而豐田為雷克薩斯、大發、日野之母公司。

=參考=

分類:平成企業
上官昭容

**上官昭容**者，名**婉兒**。唐宰相之孫。父名廷芝，與儀死武后時。母鄭氏，太常少卿休遠之姊。

婉兒始生，與母配掖廷。天性韶警，善文章。年十四，武后召見，有所制作，若素構。自通天以來，內掌詔命，掞麗可觀。嘗忤旨當誅，後惜其才，止黥而不殺也。然群臣奏議及天下事皆與之。

及中宗即位，大被信任，進拜昭容。婉兒通，故詔書推右武氏，抑唐家，不平。乃舉兵，叩肅章門索婉兒，婉兒曰：「我死，當次索、天子矣！」以激怒帝，帝與後挾婉兒登玄武門避之。會太子敗，乃免。婉兒勸帝侈大書館，增學士員，引大臣名儒充選。數賜宴賦詩，群臣賡和，婉兒常代帝後及、二公主，眾篇並作，而采麗益新。又差第群臣所賦，賜金爵，故朝廷靡然成風。當時屬辭者，大抵雖浮靡，然所得皆有可觀，婉兒力也。婉兒請降秩行服，詔起為婕妤，俄還昭容。帝即婉兒居穿沼築巖，窮飾勝趣，即引侍臣宴其所。當是時，左右內職皆聽出外，不何止。婉兒與近嬖至皆營外宅，邪人穢夫爭候門下，肆狎昵，因以求劇職要官。與亂，遂引知政事。湜開商山道，未半，因帝遺制，虛列其功，加甄賞。韋后之敗，旋斬婉兒於闕下。

初，其母方妊，夢巨人畀大稱曰：「持此稱量天下。」婉兒生逾月，母戲曰：「稱量者豈爾邪？」輒啞然應。後內秉機政，符其夢雲。景雲中，追復昭容，謚**惠文**。始，從母子王昱為拾遺，昱戒曰：「上往囚房陵，武氏得志矣，卒而中興，天命所在，不可幸也。三思雖乘釁，天下知必敗，今昭容上所信，而附之，且滅族！」鄭氏以責婉兒，不從。節湣太子誅三思父子，果索之，始憂懼。及草遺制，即引相王輔政。臨淄王兵起，被收。婉兒以詔草示，幽求言之王，王不許，遂誅。開元初，裒次其文章，詔張說題篇。
三七案

民國七十六年三月七日，有越南船民登烈嶼。時戡亂未已，有「登岸者格殺」之令。乘舟者廿四人，俱爲戍兵所殺。是案也，以月日而得名，謂之**三七**。
## 據

分類:民國臺灣紀事
焓

焓者，熱理能量也。H = U + pV

闔子系統焓之和曰：H = \sum_k H_k,
者，子系統總焓也；者，各子系統也；者，各子系統之焓也。

微分形式曰：
\mathrm{d}H = \mathrm{d}U + {d}(p \cdot V) = T \cdot {d}S - p \cdot {d}V + p \cdot{d}V + V \cdot {d}p = T \cdot {d}S + V \cdot {d}p
分類:化學
㶲

**㶲**者，熱理能量也。

## 㶲減

㶲減夷常以I示之。I = T_0 S_{\mathrm{gen}}

### 㶲效

收㶲E_{\mathrm{x,u}}耗㶲E_{\mathrm{x,p}}之比曰：\eta_{\mathrm{e_x}} = \frac{E_{\mathrm{x,u}}}{E_{\mathrm{x,p}}}

## 熱量㶲

熱T_0系统T > T_0熱量㶲曰：E_{\mathrm{x,Q}} = \int_{1}^{2} (1-\frac{T_0}{T})\delta Q = Q - T_0\int_{1}^{2}\frac{\delta Q}{T}=Q - T_0 \Delta S。

## 冷量㶲

熱T_0系统T ，吸Q_c者冷量㶲曰：E_{\mathrm{x,Q_c}} = \int_{1}^{2} (\frac{T_0}{T}-1)\delta Q = T_0 \Delta S - Q_c

## 能㶲

任意態封閉系统p、T、V、U、S至衡p_0、T_0、V_0、U_0、S_0，能㶲最大有用功曰：E_{\mathrm{x,U}} = W_{\mathrm{u,max}} = U -U_0 - T_0 ( S - S_0 ) + p_0 ( V - V_0)

能㶲曰：A_{\mathrm{n,U}} = U- E_{\mathrm{x,U}} = U_0 + T_0 ( S - S_0 ) - p_0 ( V - V_0)

## 焓㶲

A_{\mathrm{n,H}} =  H - E_{\mathrm{x,H}} = H_0 + T_0 ( S - S_0 )
湯化龍

**湯化龍**者，中華民國法學士也。清同治十三年生於湖北蘄水。宣統三年，湯氏嘗從黎元洪等舉事於武昌。民國元年，湯氏以首義功乃選為臨時參議院副議長。翌年，國會初立，拜眾議院議長。當是時，大總統袁世凱欲行專制，遂廢《臨時約法》，陰奪國會之權。湯氏乃致仕隱居津門。五年，袁氏歿而國會復開，故再任眾院議長。七年，湯氏使泰西考察庶政。未幾，遇刺於加拿大。年四十有三。

分類:中華民國列傳
伍廷芳

**伍廷芳**者，中華民國法學士也。清道光二十二年生於南洋馬六甲。及長，徙香港以習律法。光緒中，授二等公使銜使美。宣統三年，共和肇興，廷芳乃從革命。未幾，受命主南北議和於滬。正月，拜南京臨時政府司法總長，尋辭。民國五年，大總統袁世凱歿。廷芳遂入燕任外交總長。當是時，嗣總統黎元洪與國務總理段祺瑞相爭。廷芳素善黎而遠段，乃欲致仕，上不從。翌年五月，元洪免祺瑞閣揆職，遂授廷芳署理。七月，廷芳赴粵響應孫文等起事，復任外交部長暨廣東省長。十一年，廷芳以疾卒於廣州。年七十有九。

分類:中華民國列傳